Perkasakan bahasa Melayu melalui talian budaya: Rais Yatim

Oleh Ainul Illia Meor Suzurudin

BANGI, 1 Rabiulawal 1444H, Rabu – Sudah terbukti zaman berzaman bahawa bangsa yang mempunyai set minda yang tinggi akhirnya mempunyai pendidikan bertaraf tinggi.

Sementara mereka yang tidak mempunyai pemikiran tinggi dalam minda tinggi pula tidak melahirkan tamadun tinggi, demikian tegas Yang Di-Pertua Dewan Negara, Senator Tan Sri Datuk Seri Utama Dr Rais Yatim.

Justeru, beliau berkata, negara ini harus memilih pendidikan yang mampu membawa kepada kehidupan yang berpaksikan cara hidup kekitaan.

“Untuk mencapai ini, bahasa kita, bahasa Melayu mesti diterap dengan kemampuan ilmu.

“Subjek sains, matematik dan kemanusiaan, misalnya, harus ditampakkan sebagai bergandingan untuk mewujudkan tamadun tinggi satu-satunya yang semestinya mengandungi budaya tinggi.

“Ini bererti jika hendak mewujudkan masyarakat sivil dan berbudaya tinggi, kualiti hidup mesti tinggi dan kewajipan kemanusiaan terkandung di dalam sistem pendidikannya,” katanya dalam pembentangan kertas kerja bertajuk ‘Minda Melayu: Pendorong Pembentukan Tamadun Tinggi’.

Beliau berkata demikian dalam Kongres Antabangsa Bahasa dan Tamadun Alam Melayu di Universiti Kebangsaan Malaysia (UKM), hari ini.

Mengulas lanjut, Dr Rais Yatim berkata, untuk capaian sedemikian, bukan bahasa dan universiti Barat sahaja yang mampu dan boleh mencetuskan pelajaran atau pendidikan ilmu sejagat yang tinggi mutu serta kualitinya.

Malah, di Malaysia atau di Indonesia mesti mampu mewujudkan pendidikan berpotensi tinggi juga.

“Trend yang ada kini menampakkan kemungkinan budaya kita di timur akan ditenggelami oleh ilmu dan cara hidup Barat melalui asuhan bahasa, invensi canggih, fesyen, hiburan, seni digital sambil melupai siapa kita dan apa sebenarnya kita boleh cetuskan sebagai ilmu.

“Dalam proses ini jati diri Melayu akan terumbang-ambing kerana tidak nampak lagi bahtera sejahtera di lautan sendiri,” katanya.

Walhal, tegasnya, sebagaimana orang Inggeris United Kingdom dan Amerika bersatu hati dalam banyak hal pembudayaan, misalnya bahasa Inggeris, budaya Inggeris, industri dan perdagangan.

Maka, tidak ada sebab kenapa konsep Melayu Raya atau Kenusantaraan Benua Sunda tidak dapat dialami semula dengan tenaga pembudayaan.

“Bermakna dengan tenaga fikir melalui bahasa Melayu, DNA Benua Sunda yang diselidiki dan dijitukan ‘Oppenheimer’ itu, kita di Malaysia dan Indonesia khasnya dan di beberapa negara ASEAN amnya boleh mengumpul tenaga DNA pembudayaan kembali.

“Perkasakan Bahasa Melayu

terus dengan talian budayanya. Pendekatan yang wajar diteliti sebagai media lisan utama dalam kehidupan Melayu lama ialah melalui bahasa lisan seperti perumpamaaan, peribahasa, tamthil, seloka, gurindam, syair dan pantun.

“Walaupun gurindam dan seloka dikatakan berasal dari lisan Sanskrit dan Palava dari benua India, pantun tetap dianggap sebagai sastera lisan agung Melayu yang dicetuskan oleh minda Melayu yang hebat,” katanya.


Guru enggan vaksin jejas PdP mungkin ditukar

LANGKAWI, 19 Safar 1443H, Ahad – Guru yang menolak vaksin COVID-19 mungkin ditukar ke tempat lain jika tindakan mereka menyebabkan proses pengajaran dan pembelajaran (PdP) murid terjejas.

Menteri Kanan Pendidikan Datuk Dr Radzi Jidin berkata, demi kepentingan perkhidmatan dan keselamatan pelajar, pihaknya sedang melihat cara untuk membawa keluar guru terbabit dari sekolah yang bermasalah dan antara solusi ialah melakukan pertukaran tempat mengajar.

“Sebelum ini, guru yang tidak divaksin tidak boleh mengajar secara bersemuka tetapi kena hadir ke sekolah dan akan ditempatkan di tempat khas dan ada tugasan untuk mereka.

“Namun apabila kita lihat data, kita dapati di sekolah tertentu ada guru yang tidak mahu divaksin mengajar subjek yang sama, jadi macam mana nak teruskan pembelajaran dalam konteks ini?” katanya ketika melawat Kolej Vokasional Langkawi, hari ini.

Beliau berkata perkara itu tidak boleh dibiarkan berlarutan dan pertukaran tempat mengajar termasuk melibatkan perpindahan antara negeri mungkin terpaksa dilakukan bagi menyelesaikan masalah tersebut.

Radzi berkata, di peringkat awal, guru yang enggan divaksin sudah diberi nasihat dan tempoh secukupnya untuk mengambil vaksin.

“Daripada 2,500 guru yang enggan divaksin, sekarang dah tinggal sekitar 2,000 sahaja lagi yang belum divaksin… Jumlah ini nampak kecil tapi bila diselidik hingga ke setiap sekolah, ia tidak boleh dibiarkan berlarutan dan kita kena ambil tindakan segera,” katanya.

Beliau berkata, untuk tindakan lanjut, pihaknya masih menunggu keputusan Jabatan Perkhidmatan Awam berhubung bentuk tindakan bersesuaian terhadap guru terbabit.

Mengulas vaksinasi remaja, Radzi berkata ketika ini, kesimpulan masih belum dapat dibuat mengenai perjalanan proses itu namun pihaknya melihat ia berjalan dengan sangat baik dan teratur.

“Program vaksinasi remaja baru bermula dan kita sedang pantau penerimaan ibu bapa… tapi setakat ini, penerimaan cukup baik dan ibu bapa bersemangat menghantar anak ambil vaksin dan kita akan terus pantau keadaan ini,” katanya. – Bernama


Pemilik Crackhouse Comedy Club hantar representasi kedua gugur tuduhan

KUALA LUMPUR, 15 Ramadan 1444H, Khamis – Pemilik Kelab Komedi Crackhouse, Rizal Van Geyzel memfailkan surat representasi lain kepada Jabatan Peguam Negara (AGC), bagi percubaan kedua mengugurkan tiga pertuduhan membuat dan memulakan hantaran video yang menyentuh sensitiviti kaum.

Timbalan Pendakwa Raya, Noor Aslinda Che Seman mengesahkan kepada hakim Mahkamah Sesyen, Priscilla Hemamalini Nadarajan bahawa surat representasi kedua telah diserahkan pagi tadi.

Peguam Rizal atau nama sebenarnya Mohammad Rizal Johan Van Geyzel, M. Pravin turut mengesahkan perkara itu, dan berkata, mereka telah menyerahkan surat kedua itu susulan perkembangan baharu berkaitan kes itu, lapor NST.

Susulan itu, beliau telah meminta mahkamah mengosongkan tarikh perbicaraan yang ditetapkan pada 14 April, dan 2, 3 serta 22 Mei, sementara menunggu keputusan representasi kedua.

Beliau juga memberitahu mahkamah bahawa dia akan mengemukakan permohonan pada minggu depan untuk mendapatkan pasport antarabangsa anak guamnya kerana Mohammad Rizal akan menunaikan umrah pada 15 hingga 29 Mei.

Hakim kemudiannya menetapkan 31 Mei untuk pihak pendakwaan mengemas kini keputusan representasi kedua, serta mengekalkan 1 dan 2 Jun sebagai tarikh perbicaraan, yang telah ditetapkan lebih awal.

Sebelum ini, AGC telah menolak representasi pertamanya yang dikemukakan pada 12 Disember tahun lepas.

Mohamad Rizal, 41, didakwa membuat dan memulakan penghantaran komunikasi jelik dengan niat untuk menyakitkan hati orang lain melalui Facebook ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.

Hantaran itu dibaca di pejabat Bahagian Siasatan Jenayah Siber dan Multimedia, Jabatan Siasatan Jenayah Komersial (JSJK) Bukit Aman, Tingkat 27, Menara KPJ di sini, pada jam 1.17 tengah hari, 13 Julai tahun lalu.

Ketiga-tiga pertuduhan itu mengikut Seksyen 233(1) (a) Akta Komunikasi dan Multimedia 1998 dan boleh dihukum mengikut Seksyen 233(3) akta sama.

Ia memperuntukkan hukuman denda maksimum RM50,000 atau penjara maksimum setahun atau kedua-duanya serta boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.


KKM anggap serius dakwaan aktiviti jual beli organ

BANGI, 16 Ramadan 1444H, Jumaat – Kementerian Kesihatan (KKM) menegaskan sebarang dakwaan wujudnya aktiviti jual beli organ, perlu dianggap serius kerana ia adalah eksploitasi terhadap golongan tertentu dan bercanggah etika perubatan.

Justeru, semua pihak perlu mengambil berat sebarang tuntutan mengenai kewujudan aktiviti penjualan organ, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, jika terdapat aktiviti membabitkan pemerdagangan orang untuk tujuan jual beli organ, ia perlu disiasat di bawah Akta Anti-Pemerdagangan Orang dan Anti-Penyeludupan Migran 2007.

“Sekiranya mana-mana individu atau kumpulan yang mempunyai sebarang maklumat berhubung aktiviti ini, mereka boleh tampil ke KKM atau pihak polis untuk menangani perkara ini.

“Pihak berkuasa boleh mengambil tindakan menggunakan peruntukan sedia ada di bawah Akta Anti-Pemerdagangan Orang dan Anti-Penyeludupan Migran 2007.

“Ini bagi mengambil tindakan terhadap mana-mana pihak atau individu jika pemerdagangan orang berlaku untuk tujuan pengalihan organ secara haram,” katanya dalam kenyataan, hari ini.

Menurut Dr Noor Hisham, perkhidmatan pendermaan organ dan transplantasi membabitkan pendermaan organ daripada penderma hidup atau selepas kematian serta penerima organ iaitu pesakit yang mempunyai masalah kegagalan organ, sama ada buah pinggang, hepar, jantung atau paru-paru.

Katanya, dasar KKM ini jelas sebagaimana dalam Akta Tisu Manusia 1974 yang mengawal selia aktiviti pengambilan organ bagi tujuan perawatan daripada penderma selepas kematian (kadaverik).

“Selain itu Malaysia juga telah menandatangani The Declaration of Istanbul on Organ Trafficking and Transplant Tourism (2008).

“Deklarasi ini menyatakan bahawa organ untuk tranplantasi haruslah diagihkan secara saksama kepada penerima yang sesuai tanpa mengenal jantina, etnik, agama mahupun status sosial atau kewangan,” katanya.

Beliau berkata, deklarasi itu juga menekankan bahawa komersialisasi transplantasi organ hendaklah dilarang kerana ia menyasarkan golongan miskin dan lemah yang menjurus kepada ketidakadilan.

Oleh itu, sebarang amalan yang menyasarkan individu atau golongan ini sebagai penderma organ adalah dilihat sebagai menggalakkan pemerdagangan organ, transplant tourism dan komersialisasi transplan.

“Bagi memperketat lagi tadbir urus perkhidmatan transplantasi di negara ini, KKM telah menubuhkan jawatankuasa tranplantasi yang mengawal selia program pendermaan organ di kalangan penderma semasa hidup melibatkan pasangan bakal penderma-penerima yang tidak mempunyai perkaitan kekeluargaan atau pasangan bakal penderma-penerima bukan warganegara.

“Jawatankuasa ini akan menilai aspek termasuk latar belakang masalah perubatan, kesihatan mental dan juga tahap sosio-ekonomi untuk semua permohonan pembedahan transplantasi bagi memastikan bakal penderma mempunyai sistem sokongan yang baik, serta kesejahteraan bakal penderma secara amnya tidak terjejas selepas pembedahan dilakukan,” katanya.


Hampir 50 peratus populasi dewasa terima suntikan dos penggalak

KUALA LUMPUR, 25 Jamadilakhir 1443H, Jumaat – Seramai 199,251 dewasa telah menerima suntikan dos penggalak COVID-19 semalam, menjadikan jumlah kumulatif populasi dewasa yang diberikan suntikan penggalak di negara ini kepada 11,531,403 atau 49.3 peratus.

Menurut data Kementerian Kesihatan (KKM) menerusi laman COVIDNOW Kementerian Kesihatan (KKM), sejumlah 22,921,716 atau 97.9 peratus daripada populasi dewasa telah melengkapkan vaksinasi mereka, manakala 23,199,172 individu atau 99.1 peratus daripada golongan itu telah menerima sekurang-kurangnya satu dos vaksin COVID-19.

Bagi populasi remaja berumur 12 hingga 17 tahun, seramai 2,785,992 individu atau 88.5 peratus telah menamatkan vaksinasi mereka, manakala 2,866,545 individu atau 91.1 peratus telah menerima sekurang-kurangnya satu dos vaksin.

Statistik harian itu juga menunjukkan bahawa sejumlah 203,613 dos vaksin telah diberikan semalam, melibatkan 1,660 dos pertama dan 2,702 dos kedua, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) kepada 63,100,577.

Sementara itu, menurut portal Github KKM, 10 kematian COVID-19 dilaporkan semalam dengan Selangor mencatatkan tiga kes, Kelantan dan Kuala Lumpur masing-masing dua kes, manakala Johor, Perak dan Sarawak masing-masing satu kes. – Bernama
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pertumbuhan ekonomi, hutang kerajaan antara fokus Dewan Rakyat hari ini

KUALA LUMPUR, 18 Syaaban 1443H, Isnin – Data terkini pertumbuhan ekonomi negara, keadaan fiskal, hutang kerajaan serta kaedah mengurangkan defisit dan hutang itu antara persoalan yang akan dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, perkara itu terkandung semasa sesi soal jawab yang akan diajukan Datuk Seri Ahmad Maslan (BN-Pontian) kepada Menteri Kewangan.

Turut terkandung dalam sesi itu adalah soalan Dr Maszlee Malik (PH-Simpang Renggam) kepada Menteri Komunikasi dan Multimedia mengenai usaha dan inisiatif kementerian untuk membantu para pelakon serta artis menyimpan di Kumpulan Wang Simpanan Pekerja (KWSP) demi masa depan dan saraan hari tua mereka.

Ahmad Fadhli Shaari (PAS-Pasir Mas) pula meminta Menteri Kanan Pendidikan menyatakan usaha kementerian bagi menangani isu bebanan beg sekolah berat yang ditanggung oleh pelajar khususnya di sekolah rendah.

Selain itu, pertanyaan mengenai status terkini projek-projek solar di bawah Projek Solar Berskala Besar Pusingan Ketiga (LSS3) dan Program Solar Berskala Besar Bagi Menarik Pelaburan Tenaga Boleh Diperbaharui (LSS@MenTARI) akan dibangkitkan oleh Yeo Bee Yin (PH-Bakri) kepada Menteri Tenaga dan Sumber Asli.

Turut ditanya adalah mengenai usaha dan perancangan kementerian untuk mengurangkan bilangan gelandangan di seluruh negara yang diajukan oleh Datuk Seri Mohd Redzuan Md Yusof (Bersatu-Alor Gajah) kepada Menteri Pembangunan Wanita, Keluarga dan Masyarakat.

Selesai sesi tersebut, bacaan kali pertama Rang Undang-undang Perlembagaan (Pindaan) 2022 serta Rang Undang-undang Kawalan Padi dan Beras (Pindaan) 2022 masing-masing dijangka dikemukakan Menteri di Jabatan Perdana Menteri dan Menteri Pertanian dan Industri Makanan.

Turut dijangka menjadi tumpuan adalah sesi bacaan kali kedua Rang Undang-undang Kerja (Pindaan) 2021, Rang Undang-undang Kawalan Bekalan (Pindaan) 2021 dan Rang Undang-undang Perbekalan Tambahan (2021) 2022.

Dewan Rakyat bersidang hingga 24 Mac ini. – Bernama


9 maut di Oman, Iran akibat Taufan Shaheen

MUSCAT, 27 Safar 1443H, Isnin – Sekurang-kurangnya enam orang di Iran dan tiga lagi di Oman maut akibat Taufan Tropika Shaheen.

Dua orang yang maut di Oman adalah pekerja berketurunan Asia dan seorang lagi adalah kanak-kanak yang terkorban akibat banjir kilat.

Ramai lagi dilaporkan masih hilang, menurut agensi berita negeri Oman.

Ketika Taufan Shaheen melintasi daratan, ia membawa angin antara 120-150 kilometer per jam dan melambung ombak hingga 10 meter, kata pihak berkuasa.

Tenaga elektrik diputuskan buat sementara waktu di Suwaiq sebagai langkah berjaga-jaga kerana hujan lebat.

Oman telah membatalkan semua penerbangan yang dijadualkan ke dalam dan luar negara dan menggantung sesi persekolahan.

“Walaupun langkah-langkah keselamatan diambil oleh kerajaan ketika berdepan ribut di wilayah Sistan-Baluchestan, malangnya, enam rakyat kita kehilangan nyawa di pelabuhan Chabahar,” kata Wakil Speaker Parlimen Iran, Ali Nikzad. – Agensi


Konsert TikTok: Desak penganjur batal, rupanya hanya tukar lokasi

BANGI, 8 Safar 1445H, Jumaat – Walaupun banyak pihak membantah Konsert Viral Lagu TikTok di Pulau Pinang September depan, ternyata penganjuran acara hiburan itu masih tetap diteruskan di negeri berkenaan.

Ini selepas, Ketua Menteri Pulau Pinang, Chow Kon Yeow memaklumkan bahawa penganjur bersetuju untuk berpindah lokasi dari Dewan Millenium Kepala Batas ke Stadium Batu Kawan berikutan terdapat bantahan.

Memetik laporan media tempatan, beliau turut meminta pihak penganjur untuk berurusan dengan Majlis Bandaraya Seberang Perai (MBSP) bagi tindakan selanjutnya.

“Saya difahamkan pihak penganjur pun telah bersetuju untuk pindah lokasi dan sekarang ini mereka boleh uruskan perkara tersebut dengan MBSP sebagai pihak yang mengeluarkan permit.

“Berkenaan tarikh saya tidak ada maklumat… ya konsert akan berpindah ke Stadium Batu Kawan,” katanya.

Sebelum ini, konsert berkenaan dijangka diadakan pada 30 September depan, namun mendapat bantahan pelbagai pihak.

Semalam, Timbalan Ketua Menteri I, Datuk Dr Mohamad Abdul Hamid meminta MBSP membatalkan kelulusan Konsert Viral Lagu TikTok yang dijadualkan berlangsung di Dewan Millineum Kepala Batas.

Mohamad yang juga Pengerusi Jawatankuasa Pembangunan Agama Islam berkata, konsert itu telah mendapat bantahan penduduk setempat yang dianggap tidak mengambil kira sensitiviti umat Islam, apatah lagi ia akan diadakan dua hari selepas sambutan Maulidur Rasul.

Malah, Ahli Parlimen Kepala Batas, Dr Situ Mastura Mohamad dan Ahli Dewan Undangan Negeri (ADUN) Bertam, Datuk Seri Reezal Merican Naina Merican turut menghantar surat bantahan untuk pertimbangan membatalkan konsert terbabit yang didapati tidak bersesuaian diadakan di kawasaan berkenaan.


10 Julai lihat anak bulan Zulhijah

KUALA LUMPUR, 18 Zulkaedah 1442H, Selasa – Tarikh melihat anak bulan Zulhijah bagi menetapkan tarikh Hari Raya Aidiladha adalah pada petang Sabtu, 10 Julai bersamaan 29 Zulkaedah 1442 Hijriah, demikian menurut kenyataan pejabat Penyimpan Mohor Besar Raja-raja hari ini.

Penyimpan Mohor Besar Raja-raja akan mengisytiharkan pada malam itu juga tarikh 1 Zulhijah dan tarikh 10 Zulhijah iaitu Hari Raya Aidiladha yang ditetapkan melalui radio dan televisyen.

“Majlis Raja-raja telah mempersetujui bahawa cara menetapkan tarikh Hari Raya Qurban adalah berdasarkan rukyah dan hisab,” menurut kenyataan itu.

Kenyataan itu turut menyebut bahawa jawatankuasa-jawatankuasa yang berkenaan telah diperkenankan untuk melihat anak bulan Zulhijah pada petang hari tersebut di 28 lokasi di seluruh negara.

Lokasi tersebut ialah Pontian Kecil, Johor; Kompleks Falak Al-Khawarizmi Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Esplanade Luak, Miri dan Teluk Bandung, Kuching di Sarawak; Balai Cerap Al-Biruni, Tanjung Dumpil, Putatan di Sabah serta Bukit Tanjong Batu, Nenasi; Gunung Berinchang, Cameron Highlands dan  Bukit Pelindong, Kuantan di Pahang.

Turut menjadi lokasi melihat anak bulan itu ialah Tingkat 13, Menara Universiti Malaysia Sabah, Kampus Antarabangsa Labuan;  Menara Kuala Lumpur; Pusat Konvensyen Antarabangsa Putrajaya dan Menara Pandang, Masjid Al-Hussain Kuala Perlis, Perlis. –  Bernama


Op Dadu: Polis, TNB gempur premis judi, potong bekalan elektrik

Ketua Polis Daerah Ipoh, ACP Yahaya Hassan premis di sekitar Ipoh itu juga menjual tambah nilai judi dalam talian telah digempur dalam operasi yang dijalankan Bahagian Siasatan Jenayah, Ibu pejabat Polis Daerah (IPD) Ipoh dengan kerjasama Tenaga Nasional Berhad (TNB).

“Sepanjang dua minggu operasi dijalankan, kita telah menyerbu 23 premis di sekitar Ipoh dan pemotongan bekalan elektrik telah dilakukan setelah didapati menjalankan aktiviti haram itu.

“Daripada jumlah ini, ada premis yang pernah diserbu dua atau tiga kali namun didapati masih degil dan meneruskan kegiatan ini secara bersembunyi dan kita telah buat satu tangkapan hari ini serta membuka siasatan di bawah Seksyen 21A(1) Akta Rumah Judi Terbuka 1953,” katanya dalam sidang media selepas serbuan ke sebuah premis perniagaan di Taman Jati, dekat Jelapang di sini hari ini.

Yahaya berkata, polis memandang serius dan tidak akan berkompromi dengan sebarang penganjuran aktiviti perjudian.

“Pemilik premis terutama bangunan kedai dinasihatkan agar lebih berhati-hati dan mengenal pasti latar belakang penyewa agar premis mereka tidak digunakan untuk aktiviti perjudian.

“Polis tidak akan berkompromi dengan mana-mana individu yang menjalankan kegiatan ini dengan menjadikan premis mereka sebagai tempat menjual tambah nilai judi dalam talian,” katanya. – Bernama


300 sukarelawan BERJASA bantu mangsa banjir sempena tahun baharu

SHAH ALAM, 27 Jamadilawal 1443H, Sabtu – Kira-kira 300 sukarelawan BERJASA digerakkan ke Kampung Padang Jawa, Seksyen 17 dan Sepang bagi membantu mangsa banjir sempena tahun baharu.

Sejak dua minggu lalu, lebih 800 sukarelawan parti itu sudah berkampung di Selangor bagi membantu lebih 6,000 mangsa banjir di sekitar Shah Alam, Klang, Dengkil, Sepang dan Banting.

Naib Presiden BERJASA, Haji Abdul Samad Ashaari berkata, sukarelawan bermandi peluh membanting tenaga membersihkan kawasan terjejas di beberapa kawasan.

“Selain mengedarkan pelbagai bentuk sumbangan kepada mangsa, ratusan sukarelawan parti itu turut membersihkan kawasan terjejas bersama bantuan penduduk kampung.

“Gerak kerja ini dilakukan dengan harapan dapat membantu Majlis Bandaraya Shah Alam (MBSA) mempercepatkan kerja pembersihan agar penduduk dapat mulakan kehidupan mereka,” katanya, hari ini.

Sementara itu, di Kampung Bukit Changgang dan Kampung Labohan Dagang kerja-kerja pembersihan turut disertai Presiden BERJASA, Ustaz Zamani Ibrahim yang turun padang dan bergotong-royong bersama penduduk melakukan kerja-kerja pembersihan.

Bukan itu sahaja, sukarelawan juga bergotong-royong membersihkan madrasah tahfiz yang teruk terjejas akibat banjir.

Katanya, sebanyak tiga buah lori dan dua jentolak digunakan untuk mengangkat sampah, di sepanjang jalan Kampung Labohan Dagang.

“Keadaan pascabanjir lebih perit kerana kebanyakan mangsa tinggal sehelai sepinggang dan memerlukan sokongan motivasi untuk meneruskan kehidupan,” katanya.


‘Jika ada kluster sekolah, Menteri Pendidikan sila letak jawatan’: Netizen

BANGI, 26 Muharram 1443H, Sabtu – Keputusan Kementerian Pendidikan (KPM) membuka semula sesi persekolahan secara bersemuka pada 3 Oktober ini, ternyata tidak disenangi oleh kebanyakan ibu bapa.

Ini berikutan, rata-rata mereka meluahkan rasa bimbang dengan keadaan kes jangkitan harian semasa di seluruh negara yang masih di tahap tinggi, meskipun kadar vaksinasi penduduk dewasa memuaskan.

Tentangan sama sudah pernah disuarakan kebanyakan ibu bapa di media sosial sebelum ini, dan ia kembali hangat diperbincangkan sebaik Menteri Kanan Pendidikan, Datuk Dr Radzi Jidin mengumumkan perkara itu, semalam.

Berdasarkan tinjauan Ismaweb.net di Facebook, rata-rata ibu bapa tidak bersetuju dengan keputusan KPM untuk membuka semula sekolah, kerana bimbang akan tercetus kluster baharu membabitkan pelajar.

Malah, kebanyakan mereka juga menganggap keputusan itu merugikan kerana sesi persekolahan bermula ketika hampir kepada penghujung penggal sebelum cuti akhir tahun.

“Jika nak buka sangat, bagi pelajar kelas peperiksaan sahaja. Tinggal beberapa minggu sahaja dah nak cuti akhir terus, teruskan habiskan saja PdPR.

“Jangan ambil risiko la YB menteri! Anak-anak tahun 1 hingga 6 tidak divaksin dan mereka tidak faham SOP,” kata Fadzil Jamal.

“Saya tak berani hantar anak ke sekolah. Kes masih tinggi lagi,” tulis Puteri Smkbj.

Pemilik akaun Mazzuan Azid pula menuntut jaminan kementerian dalam menetapkan keputusan itu, terutama jika berlaku jangkitan dalam kalangan murid di sekolah.

“Berani buka berani tanggung. Kalau ada kluster sekolah, sila letak jawatan, ada berani?,” kata Rayme Azuan.

“Tak perlu gopoh sangat nak buka sekolah buat masa ini. Kes masih tinggi di semua negeri. Harap buat keputusan bijak. Kesian budak jadi mangsa,” kata Shamil Said.

Menerusi pengumuman Radzi semalam, sesi berkenaan tidak akan membabitkan negeri-negeri yang masih berada di dalam Fasa 1 Pelan Pemulihan Negara (PPN).

Beliau berkata, keputusan membuka sesi persekolah bermula 3 Oktober dibuat berdasarkan penelitian lanjut yang dibuat selain mengambil kira pertimbangan daripada pihak Kementerian Kesihatan (KKM) dan Majlis Keselamatan Negara (MKN).

Katanya, beberapa prosedur operasi standard (SOP) berkaitan sesi persekolahan juga akan diperketatkan.


Berlaku keretakan dalam PH-BN?

BANGI, 16 Zulhijjah 1444H, Rabu – Kerajaan Madani pimpinan Datuk Seri Anwar Ibrahim dilihat gagal menguruskan negara dengan baik.

Lebih buruk, ia dicampuri kepimpinan yang mengalami keretakan besar, termasuk tidak mampu melaksanakan ‘peluang’ yang diberikan rakyat, kata Ketua Pemuda BERJASA, Fahmi Bazlan.

Beliau berkata, gabungan Pakatan Harapan (PH) dan Barisan Nasional (BN) seolah-olah ‘buntu’, yang mana kita lihat sehari demi sehari perpecahan dan keretakan benar-benar berlaku.

“Baik di kalangan BN sendiri, antara UMNO dan juga parti-parti komponen dalam BN telah digelar sebagai biawak hidup.

“Kemudian kalau di pihak PH-DAP pun kita lihat berlakunya letak jawatan, keluar daripada DAP, dan banyak berlaku pertikaian, termasuk perebutan kerusi untuk PRN nanti,” katanya menerusi sebuah video yang dikongsi pada akaun TikTok.

Dalam pada itu, beliau berkata situasi Kerajaan Madani sekarang boleh menjadi ‘manifestasi’ kepada masyarakat Cina agar menjadi lebih rasional dalam proses pemilihan pemimpin.

Atas sebab itu, Fahmi menggesa masyarakat Cina supaya tidak memilih pemimpin yang sering menggunakan sentimen perkauman untuk meraih undi.

“Tidak salah jika masyarakat Cina kembali kepada ‘nature’ yang sebelum ini – tidak terlalu menggunakan sentimen perkauman dalam memilih pemimpin.

“Kalau sebelum ini, DAP berjaya mengangkat isu perkauman sehingga masyarakat Cina boleh bersatu undi DAP, hari ini saya rasa sudah tiba masanya masyarakat Cina tidak lagi mengundi DAP, kerana kita perlu kembali kepada rasional memilih pemimpin.

“Jika pemimpin itu baik, maka undi. Tetapi jika sekiranya kita mengangkat logo parti dan juga agenda-agenda Islam liberal dan juga Malaysian Malaysia sebagai suatu agenda perjuangan, saya yakin masyarakat Cina akan terus menjadi masyarakat yang tidak lagi rasional,” katanya.


Gesa PM beri jaminan tak iktiraf UEC

Oleh Ainul Illia Meor Suzurudin

BANGI, 2 Safar 1443H, Khamis – Rakyat amat mengharapkan Perdana Menteri, Datuk Seri Ismail Sabri Yaakob mengekalkan pendirian tegas menentang pengiktirafan Sijil Peperiksaan Bersepadu (UEC), seperti mana yang pernah dinyatakan tahun-tahun sebelum ini.

Biro Pendidikan Politik BERJASA, Azrul Azham menyingkap kembali senario yang pernah berlaku pada tahun 2017 di mana Tan Sri Annuar Musa berusaha sedaya upaya membawa usul perseorangan dalam isu pengiktirafan UEC ke Parlimen.

Annuar ketika itu menyatakan tiada sebab untuk tidak mengiktiraf UEC kerana padanya, ia tidak mencabuli Perlembagaan.

Membidas kelantangan Annuar ketika itu, Ismail Sabri yang memegang jawatan Menteri Kemajuan Luar Bandar dan Wilayah tegas menyatakan Universiti Kuala Lumpur (UniKL) tidak mengiktiraf UEC kerana sijil itu tidak selaras dengan falsafah pendidikan negara.

Berharap ketegasan itu masih kekal, Azrul berkata, pada saat ini, Ismail Sabri yang memegang jawatan Perdana Menteri berdepan cabaran pertama dalam menyatakan pendirian mengenai UEC.

Ini kerana, timbul dakwaan kerajaan bakal mengiktiraf UEC bagi mendapatkan sokongan undi percaya daripada pihak pembangkang.

“Kredibiliti beliau akan mudah dinilai oleh seluruh masyarakat tentang isu pengiktirafan UEC.

“Adakah beliau kekal dengan pendirian beliau satu ketika dahulu? Atau mengambil jalan selamat kerana memerlukan undi percaya saat Parlimen dibuka?,” soal Azrul dalam kenyataan kepada Ismaweb.net hari ini.

Beliau berkata, jika diberikan peluang sedikit pun untuk sijil itu diiktiraf, maka jatuhlah nilai bahasa kebangsaan seiring dengan Perlembagaan Persekutuan terutamanya Perkara 152 yang memperuntukkan Bahasa Melayu sebagai bahasa kebangsaan.

Tambahan pula pengiktirafan ini merupakan subversif kepada sistem pendidikan sedia ada, katanya.

“Hal ini bermakna, UEC bakal dijadikan sistem alternatif lain dan merosakkan sistem pendidikan negara.

“Mana tidaknya apabila UEC yang diterajui oleh NGO dan mahu bekerjasama dengan kerajaan, sungguh tinggi darjat NGO ini,” katanya.

Sehubungan itu, Azrul berkata, anak muda memerhatikan gelagat pemimpin jika hanya mementingkan kerusi daripada maruah.

“Anak muda tidak mahu ulangi trending #kerajaangagal yang sentiasa memaparkan sisi buruk pemimpin Melayu Islam.

“Kita mahu lihat kepimpinan yang berwibawa dalam menerajui kerajaan kali ini. Jangan lupa siapa yang beria-ia menentang tulisan Jawi,” katanya.

Terdahulu lportal berita Samudera.my, mendedahkan bahawa UEC yang selama ini menjadi subjek kontroversi bakal diluluskan kerajaan.

Kelulusan yang diberikan tersebut adalah kelulusan bersyarat seperti wajib lulus Bahasa Melayu dan subjek Sejarah.

Tindakan ini menurut sumber dalaman portal berkenaan, berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan CSA kepada pihak kerajaan pada 14 September 2021.


Rejim pengganas Israel tembak mati lelaki Palestin

TEBING BARAT, 23 Zulkaedah 1442H, Ahad – Rejim pengganas Israel menembak mati seorang lelaki Palestin berusia 20 tahun dalam pertempuran antara penceroboh haram dengan penduduk Palestin di Tebing Barat.

Kementerian Kesihatan Palestin mengatakan Mohammad Fareed Hasan, yang berusia 20-an, terbunuh selepas ditembak tentera Israel di kampung Qusrah berhampiran bandar Nablus, sementara dua yang lain cedera.

“Hasan berdiri di atas bumbung kediamannya ketika mati ditembak,” lapor agensi berita rasmi Wafa.

Menurut Wafa, warga Palestin di Qusra, menghalang serangan oleh penceroboh Israel di kampung itu.

Kenyataan tentera Israel tidak mengesahkan kematian itu, tetapi mengatakan pihaknya melepaskan tembakan ke arah seorang suspek yang melemparkan ‘objek mencurigakan yang meletup pada tentera’, di tengah rusuhan.

Tentera Israel mendakwa, konfrontasi ganas antara puluhan penduduk Palestin dan penceroboh haram berlaku berdekatan dengan kampung Qusra, selatan Nablus, di mana kedua-dua belah pihak saling melemparkan batu.

Pasukan tentera yang hadir di tempat kejadian beroperasi untuk menjauhkan kedua-dua belah pihak dari kawasan itu dengan menggunakan cara pembubaran rusuhan.

Penempatan Yahudi secara haram di Tebing Barat, wilayah Palestin yang diduduki oleh Israel sejak 1967, telah berkembang pesat dalam beberapa tahun terakhir.

Terdapat kira-kira 475,000 penceroboh Yahudi di Tebing Barat, tinggal bersama sekitar 2.8 juta penduduk Palestin, dalam komuniti yang dianggap sebagai haram oleh sebahagian besar masyarakat antarabangsa.

Kawasan Nablus telah menyaksikan ketegangan yang meningkat dalam beberapa hari kebelakangan ini kerana rakyat Palestin telah melakukan tunjuk perasaan yang kuat terhadap pembinaan sebuah pangkalan haram Yahudi berhampiran kampung Beita.

Sementara itu, di Gaza, jet Israel menyerang sebuah fasiliti pembuatan senjata dan peluncur roket sebagai tindak balas terhadap balon pembakar yang dihantar dari wilayah Palestin ke Israel pada hari Sabtu, kata tentera.

Sumber di Hamas, yang menguasai Gaza, mengesahkan bahawa dua kawasan yang diserang itu adalah milik kumpulan itu.

Seorang lelaki cedera parah, kata pakar perubatan. – Agensi


Isu perkukuh Mahkamah Syariah dibincang di Parlimen

KUALA LUMPUR, 15 Rabiulakhir 1445H, Isnin –  Tindakan kerajaan dalam menangani ketirisan wang awam dalam Laporan Ketua Audit Negara (LKAN) 2020 dan 2021 serta pengukuhan hak dan kedudukan Mahkamah Syariah antara isu akan dibincangkan pada persidangan Dewan Rakyat hari ini.

Menurut Aturan Urusan Mesyuarat di laman sesawang Parlimen, persoalan mengenai isu ketirisan wang dan teguran dalam LKAN itu akan diajukan Wong Kah Woh (PH-Taiping) kepada Perdana Menteri pada sesi soal jawab.

Pada sesi sama, Ahmad Tarmizi Sulaiman (PN-Sik) pula meminta Perdana Menteri menyatakan usaha mengukuhkan hak dan kedudukan Mahkamah Syariah seperti termaktub dalam Perlembagaan serta memperluas fungsinya untuk mengangkat martabat undang-undang syariah di negara ini.

Selain itu, Hassan Saad (PN-Baling) bertanyakan Menteri Perdagangan Dalam Negeri dan Kos Sara Hidup mengenai usaha kerajaan dalam mengawal harga barang seperti gula, beras dan barang-barang asas lain yang kini banyak membebankan rakyat.

Sementara itu, V. Ganabatirau (PH-Klang) turut mengajukan soalan kepada Menteri Pembangunan Kerajaan Tempatan mengenai dasar yang baharu supaya penglibatan lebih menyeluruh Ahli Parlimen dalam penyeragaman dasar tempatan kawasan masing-masing.

Jimmy Puah Wee Tse (PH-Tebrau) pula bertanyakan Kementerian Sains, Teknologi dan Inovasi mengenai usaha kementerian untuk memperluas penggunaan perkhidmatan Internet melalui Starlink dengan melancarkan satelit milik negara.

Usai sesi itu, tumpuan akan terarah kepada sesi penggulungan bagi peringkat dasar Rang Undang-Undang Perbekalan 2024 oleh setiap kementerian.

Penggulungan oleh kementerian itu dijadual berlangsung selama empat hari bermula hari ini dan seterusnya diikuti perbahasan rang undang-undang tersebut bagi peringkat jawatankuasa selama 12 hari bermula 6 Nov.

Persidangan Dewan Rakyat kali ini berlangsung selama 32 hari bermula 9 Oktober hingga 30 November. – Bernama


Hamas kecam Israel sebabkan ratusan tahanan dijangkiti COVID-19

TEL AVIV, 22 Jamadilakhir 1443H, Selasa – Pergerakan Perjuangan Islam Palestin (Hamas) mengatakan kecuaian perubatan Israel menjadi punca di sebalik peningkatan COVID-19 di kalangan tahanan Palestin di penjara negara haram itu.

Ratusan tahanan Palestin di dua penjara Israel iaitu Ofer dan Eshel, baru-baru ini telah disahkan positif COVID-19, kata Pusat Maklumat Palestin, memetik sumber hak asasi manusia.

Menurut Kelab Tahanan Palestin, kira-kira 100 banduan dijangkiti COVID-19 di Ofer (seksyen 17 dan 22) manakala 10 yang lain didapati positif di penjara Eshel, termasuk Nael al-Barghouthi, yang telah memasuki tahun ke-42 di penjara Israel.

Angka oleh Pusat Maklumat Palestin pada hari Isnin menunjukkan bahawa, dengan pesakit baharu, 526 banduan Palestin telah dijangkiti COVID-19 di penjara Israel sejak permulaan wabak itu.

Hamas menyalahkan rejim Israel atas penyebaran coronavirus di kalangan banduan Palestin di penjara, dengan mengatakan peningkatan itu adalah akibat kecuaian perubatan yang disengajakan.

Jurucakap Hamas, Hazem Qassem dalam satu kenyataan berkata, penularan penyakit itu di kalangan banduan mendedahkan ketiadaan sebarang langkah pencegahan atau penjagaan utama untuk banduan tersebut.

Pegawai Hamas itu menegaskan, rejim Tel Aviv bertanggungjawab sepenuhnya ke atas kehidupan banduan Palestin, menggesa kumpulan hak asasi manusia dan Persatuan Palang Merah untuk menyediakan apa sahaja yang diperlukan untuk melindungi banduan tersebut dan mencegah penularan penyakit itu di kalangan mereka.

Lebih 7,000 tahanan Palestin kini ditahan di kira-kira 17 penjara Israel, dengan berpuluh-puluh daripada mereka menjalani beberapa hukuman penjara seumur hidup.

Lebih 540 tahanan, termasuk wanita dan bawah umur, berada di bawah tahanan pentadbiran Israel, di mana Israel menahan tahanan tanpa dakwaan sehingga enam bulan dan ke atas. – Agensi


Bekas pesakit COVID-19 berisiko dijangkiti semula

KUALA LUMPUR, 26 Safar 1442H, Rabu – Kajian bagi mengetahui paras antibodi neutralisasi (imuniti) dalam kalangan pesakit COVID-19 diperlukan bagi melihat sama ada mereka boleh dijangkiti semula, selain kesan sampingan dan jangka panjang pada organ mereka.

Ketua Pengarah Kesihatan Tan Sri Dr Noor Hisham Abdullah berkata menerusi kajian itu, sekiranya terdapat kemerosotan paras antibodi selepas tiga bulan pemantauan, pesakit berkemungkinan dijangkiti semula wabak itu.

“Kalau antibodi merosot selepas tiga bulan, mungkin pesakit itu boleh dijangkiti semula ataupun kalau kita lihat ada lagi kajian-kajian lain mengenai kesan jangka panjang pada organ-organ tertentu serta kesan sampingan atau selepas pulih ada atau tidak ada kesan jangka panjang pada pesakit itu,” katanya pada sidang media maya yang disiarkan di laman Facebook Kementerian Kesihatan (KKM) hari ini.

Semalam melalui laman Facebooknya, Dr Noor Hisham menjemput bekas pesakit COVID-19 menyertai penyelidikan perubatan itu yang dijalankan oleh sekumpulan penyelidik di Institut Penyelidikan Perubatan (IMR).

Beliau berkata kajian itu penting bagi mengetahui paras antibodi neutralisasi (imuniti) dalam darah yang boleh menghalang kuman COVID-19 daripada menjangkiti pesakit yang pernah dijangkiti sebelum ini.

Justeru, Dr Noor Hisham menyeru pesakit tampil menyertai penyelidikan perubatan itu bertajuk: “Kajian Membujur Tindak Balas Antibodi Neutralisasi Dalam Kalangan Pesakit COVID-19 di Malaysia”. – Bernama


Tiada kerjasama politik dengan UMNO untuk PRU15: DAP

GEORGE TOWN, 24 Rejab 1442H, Isnin – DAP menegaskan parti itu tidak akan menjalinkan kerjasama politik dengan UMNO pada Pilihan Raya Umum ke-15 (PRU15), kata setiausaha agungnya, Lim Guan Eng.

Sebaliknya, katanya, pendirian parti itu konsisten walaupun ketika berada dalam pembangkang dan hanya akan bekerjasama dengan UMNO dalam hal melibatkan kepentingan rakyat.

“Selagi ia untuk kebaikan rakyat, kita sanggup memberi sokongan…atas tujuan tertentu berhubung isu berkaitan kepentingan dan manfaat rakyat. Tiada kerjasama atas dasar kepentingan parti dengan UMNO,” katanya pada sidang media di sini hari ini.

Menurutnya, tindakan mengambil pendekatan untuk tujuan tertentu tidak bermakna bekerjasama dengan UMNO tetapi sanggup bekerjasama demi kepentingan rakyat seperti mahukan persidangan Parlimen diadakan.

Dalam pada itu, Lim, yang juga Ahli Parlimen Bagan, berkata parti itu tidak menyokong tindakan wakil rakyat melompat parti meskipun perkara tersebut tidak bercanggah dengan Perlembagaan Persekutuan. – Bernama


Cadangan pindah guru enggan vaksin hanya bawa ‘bala’ di sekolah baru

Oleh Zuhayati Yazid

BANGI, 20 Safar 1443H, Isnin – Cadangan untuk memindahkan guru yang menolak vaksin COVID-19 ke sekolah atau negeri lain sekiranya menyebabkan proses pengajaran dan pembelajaran (PdP) murid terjejas disifatkan sebagai tidak praktikal dan bukan keputusan terbaik.

Semalam, Menteri Kanan Pendidikan, Datuk Dr Radzi Jidin berkata, meskipun jumlah guru yang tidak mahu divaksin kecil tetapi setelah diselidik, pihaknya mendapati perkara itu tidak boleh dibiarkan berlarutan.

“Sebelum ini, guru yang tidak divaksin tidak boleh mengajar secara bersemuka tetapi kena hadir ke sekolah dan akan ditempatkan di tempat khas dan ada tugasan untuk mereka.

“Namun, apabila kita lihat data, kita dapati di sekolah tertentu ada guru yang tidak mahu divaksin mengajar subjek yang sama, jadi macam mana nak teruskan pembelajaran dalam konteks ini?” katanya.

Difahamkan, bilangan guru-guru yang enggan divaksinasi telah menurun dari angka 2,500 ke sekitar 2,000 sahaja selepas menjalani beberapa proses kaunseling dari pelbagai pihak.

Mengakui vaksin penting dalam menangani wabak, namun pertukaran guru-guru terbabit ke sekolah lain sebenarnya tidak mampu menyelesaikan masalah, sebaliknya hanya membawa ‘bala’ di sekolah baru, kata Presiden Majlis Permuafakatan Persatuan Ibu Bapa dan Guru Nasional (PIBGN), Prof Madya Datuk Dr Mohamad Ali Hasan.

Beliau melihat cadangan kerajaan itu tidak praktikal dan perlu diperhalusi semula, meskipun dalam proses perancangan.

“Jangan kerana mahu menghukum mereka yang enggan vaksin ini, kelak beri kesan mudarat pula kepada pelajar di sekolah baru nanti, ia bukan langkah yang bijak.

“Kaedah itu dilihat menjadikan murid di sekolah baru menjadi mangsa disebabkan sikap degil guru itu, tidak adil begitu,” katanya kepada Ismaweb.net, hari ini.

Sebaliknya, beliau menegaskan, kelompok guru berkenaan perlu sekali lagi diberikan kaunseling bersama agamawan termasuk mufti supaya mereka diberikan pencerahan yang lebih tepat berkaitan hukum hakam.

“Saya berpandangan golongan guru ini sebenarnya takut, jadi kita perlu beri maklumat yang tepat bagi membolehkan mereka terbuka menerimanya,” katanya.

Malah, beliau berpandangan, golongan guru berkenaan perlu diberikan lebih beban dengan cara teruskan sesi pembelajaran secara pengajaran dan pembelajaran di rumah (PdPR) namun dipantau pihak berwajib.


Pakistan akan terus pertingkat hubungan dengan China selepas insiden serang di Karachi: Presiden

ISLAMABAD, 29 Ramadan 1443H, Ahad – Pakistan menolak sebarang percubaan untuk menjejaskan hubungannya dengan China, kata Presiden Pakistan Arif Alvi selepas insiden serangan pengganas yang membunuh tiga warga China di Karachi, awal minggu ini.

Selasa lalu, sebuah van penumpang ulang-alik Institut Confucius di Universiti Karachi diserang, menyebabkan tiga guru Cina terbunuh.

Semasa lawatannya ke Kedutaan China di Islamabad, Presiden merakamkan ucapan takziah kepada pihak China atas kematian guru-guru itu, selain mengutuk sekeras-kerasnya serangan itu dengan mengatakan Pakistan akan berusaha keras untuk memerangi keganasan dan memastikan keselamatan warga China dan institusinya di negara itu, lapor Agensi Berita Xinhua.

Mangsa adalah duta persahabatan yang mempromosikan pertukaran rakyat antara Pakistan dan China, katanya, sambil menambah bahawa tujuan pengganas bertindak sedemikian adalah untuk menggugat persahabatan Pakistan-China dan pembinaan Koridor Ekonomi China-Pakistan.

Pembangunan Pakistan dan pembinaan koridor itu tidak boleh dicapai tanpa sokongan China, tegas Presiden.

Kuasa Usaha Kedutaan China di Pakistan Pang Chunxue mengucapkan terima kasih kepada Alvi atas lawatannya, dan berkata China mengutuk sekeras-kerasnya serangan itu dan meminta pihak Pakistan menyiasat insiden itu dan membawa pelakunya ke muka pengadilan.

China akan bekerjasama dengan Pakistan untuk memastikan keselamatan warga, projek dan institusinya di Pakistan, memerangi keganasan dan menggalakkan keamanan dan kestabilan serantau, tambahnya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Batal lesen menanti pemilik kelab malam ingkar PKPP

PUTRAJAYA, 13 Muharram 1442H, Selasa – Pemilik kelab malam dan pub yang beroperasi tanpa kebenaran dalam tempoh Perintah Kawalan Pergerakan Pemulihan (PKPP) bakal berdepan tindakan tegas termasuk dihadapkan ke mahkamah dan pembatalan lesen operasi, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata subsektor itu masih dikategorikan sebagai aktiviti yang dilarang sepanjang PKPP dan tindakan boleh diambil menurut Akta Pencegahan dan Pengawalan Penyakit Berjangkit 1988.

Susulan tangkapan individu ingkar PKPP bagi kesalahan aktiviti di kelab malam dan pub meningkat, Polis Diraja Malaysia akan melibatkan pihak berkuasa tempatan (PBT) dalam semua serbuan dan pemeriksaan ke atas premis berkenaan, katanya dalam sidang media perkembangan PKPP di sini, hari ini.

“Sekiranya ada tangkapan dalam serbuan di kelab malam dan pub tanpa penglibatan PBT, senarai premis terbabit akan diserahkan kepada PBT,” katanya lagi.

Beliau berkata tindakan itu bagi membolehkan pembatalan lesen operasi premis terbabit.

Langkah ini dilihat perlu kerana masih ada pemilik pub dan kelab malam yang berdegil dan beroperasi tanpa kebenaran sekalipun tahu aktiviti perniagaan tersebut masih dilarang, katanya.

Terdahulu, beliau memaklumkan daripada 778 individu yang ditahan kerana ingkar PKPP semalam, 600 adalah bagi kesalahan aktiviti di kelab malam dan pub. – Bernama


Senarai penuh Jawatankuasa Pusat ISMA sesi 2023-2027

1. ISMA telah mengadakan proses pemilihan Ahli Jawatankuasa Pusat pada sesi Mesyuarat Agung yang berlangsung pada 18 Mac 2023 yang lalu.

2. Sepertimana yang telah dibentangkan melalui ucapan dasar Mantan Presiden, Ustaz Muhammad Fauzi Asmuni, ISMA akan mengetengahkan agenda Pembinaan Ummah Fadhilah kepada seluruh masyarakat di Malaysia dengan berbekalkan pengalaman lebih 25 tahun dalam arena dakwah.

3. Barisan Jawatankuasa Pusat yang telah dilantik komited untuk bekerja secara bersama dengan semua ahli ISMA yang berada di 45 cawangan seluruh Malaysia.

4. Berikut merupakan senarai penuh Jawatankuasa Pusat ISMA beserta portfolio masing-masing:

PRESIDEN :
Ustaz Shuhaib Ar-Rumy Selamat

TIMBALAN PRESIDEN :
Tn. Hj. Muhammad Aizat Rasli

NAIB PRESIDEN (JABATAN PEMBANGUNAN SUMBER INSAN) :
Tn. Mohd Nasrul Muhaimin Mohd Taib

NAIB PRESIDEN (JABATAN PEMBANGUNAN KOMUNITI) :
Tn. Mohammad Riduan Muhammad

NAIB PRESIDEN (JABATAN DAKWAH DAN PENERANGAN) :
Ustaz Muhammad Shahier Sa’min

SETIAUSAHA AGUNG :
Ustaz Muhammad ‘Izzat Husman

BENDAHARI AGUNG :
Tn. Hj. Muhammad Faisal Kamarul Zaman

KETUA WANITA :
Pn. Shazamawati Zam Hashari

PENOLONG SETAUSAHA AGUNG :
Tn. Mohammad Muzzammil Bazal Ahmad (Lantikan Presiden)

BIRO PENGKADERAN
Tn. Mohd Nasrul Muhaimin Mohd Taib

BIRO TARBIYAH :
Dr. Isa Mohd Hasan (Lantikan Presiden)

BIRO PEMUDA :
Tn. Mohammad Riduan Muhammad

BIRO WANITA :
Pn. Shazamawati Zam Hashari

BIRO KELUARGA & MASYARAKAT :
Pn. Hjh. Akhma Deena Khalid

BIRO DAKWAH :
Ustaz Muhammad Shahier Sa’min

BIRO MEDIA :
Tn. Ammar Ahmad Raji

BIRO TUGAS-TUGAS KHAS :
Dr. Muhammad Afif Husman

5. ISMA membuka pintu kerjasama dengan semua individu, tokoh masyarakat, agensi kerajaan, pertubuhan NGO Islam, institusi masyarakat dan mana-mana pihak bagi menjayakan usaha membangun jati diri dan kesatuan ummah.

6. Semoga Allah memberi hidayah dan taufiq kepada Jawatankuasa Pusat ISMA untuk menjalankan tugas dengan amanah dan bertanggungjawab.

Ustaz Shuhaib Ar-Rumy Selamat
Presiden
Ikatan Muslimin Malaysia
20 Mac 2023


KPDNHEP gesa 90 Parlimen segerakan lantikan PKP

KUALA TERENGGANU, 26 Syawal 1443H, Jumaat – Kementerian Perdagangan Dalam Negeri dan Hal Ehwal Pengguna (KPDNHEP) menggesa 90 pejabat Ahli Parlimen yang masih belum melantik Penyelaras Kepenggunaan Parlimen (PKP) agar segera berbuat demikian.

Timbalan Menterinya, Datuk Rosol Wahid berkata pelantikan itu perlu dipercepatkan agar dasar dan usaha kerajaan dalam membela hak pengguna dapat disampaikan kepada rakyat dengan lebih berkesan tambahan pula rakyat semakin terhimpit dengan kenaikan harga barangan ketika ini.

“Sejak diperkenalkan pada 2019, individu yang dilantik sebagai PKP ini menjadi orang tengah antara kerajaan dengan rakyat dalam isu-isu penting seperti kos sara hidup, kestabilan bekalan, harga barang keperluan dan aktiviti kepenggunaan.

“Selain memberi penjelasan kepada masyarakat berhubung isu-isu tersebut, PKP juga bertanggungjawab melaporkan kepada KPDNHEP berkaitan isu kepenggunaan yang dihadapi oleh penduduk di kawasan Parlimen masing-masing,” katanya.

Beliau berkata demikian kepada pemberita selepas merasmikan Majlis Pemukiman Hala Tuju PKP Semenanjung Malaysia 2022, yang turut dihadiri Pengarah KPDNHEP Terengganu Saharuddin Mohd Kia di sini malam tadi.

Pada tahun ini, KPDNHEP telah melantik 107 PKP di seluruh negara, manakala 25 lagi masih dalam proses lantikan.

Cadangan nama calon PKP diberi oleh pejabat Ahli Parlimen sebelum ditauliahkan oleh KPDNHEP dan setiap tahun, individu berlainan akan dilantik untuk menggalas tanggungjawab tersebut.

Terdahulu, dalam ucapannya, Rosol berkata kerajaan sentiasa komited dalam memastikan hak pengguna dilindungi antaranya menerusi langkah intervensi yang telah dilaksanakan selama ini seperti program Skim Harga Maksimum Musim Perayaan (SHMMP), kawalan dan penetapan harga maksimum ayam dan telur, Program Jualan Keluarga Malaysia (PJKM) dan Program Jualan Malaysia (PJM).

“Ia adalah bukti serius kerajaan membantu meringankan kos belanja dan sara hidup rakyat di negara ini. Bagi memastikan keberadaan dan bekalan barang mencukupi, pemantauan bekalan telah dilakukan oleh lebih 2,000 penguat kuasa dan pemantau harga melibatkan premis peruncit, premis pemborong dan pengilang di kawasan terpilih.

“Sebanyak 25 barang keperluan asas yang telah dipantau antaranya gula, minyak masak, tepung gandum, beras, roti putih, susu tepung, ayam, sayur-sayuran, telur, bawang, gas memasak, kit ujian COVID-19 dan pelitup muka,” katanya. – Bernama


Imigresen buru 21,378 pekerja asing guna sindiket PLKS palsu

KUALA LUMPUR, 25 Syaaban 1442H, Rabu – Jabatan Imigresen Malaysia sedang memburu dan mengesan seramai 21,378 pekerja asing yang disyaki menggunakan khidmat sindiket yang mengeluarkan Pas Lawatan Kerja Sementara (PLKS) palsu sejak tahun lepas.

Ketua Pengarah Imigresen Datuk Khairul Dzaimee Daud berkata kesemua pekerja asing berkenaan melibatkan pelbagai sektor termasuk perladangan, perkilangan dan perkhidmatan pembersihan dan beberapa warga Bangladesh telah ditahan tahun lepas kerana menjual PLKS palsu.

“Setakat ini, sindiket yang aktif sejak beberapa tahun lalu itu didapati tidak membabitkan negara (ejen sah) pembekal warga asing. Mereka yang membeli pas itu ada dalam kalangan individu dan majikan.

Data pekerja asing ada dalam sistem. Sekiranya kami mendapati mereka menjual PLKS (palsu), mereka akan ditahan dan diusir keluar dari negara ini selepas melalui proses tertentu,” katanya.

Beliau berkata demikian pada sidang media Operasi Hack-Sindiket Godam Sistem di pejabat Suruhanjaya Pencegahan Rasuah Malaysia (SPRM) Kuala Lumpur, di sini hari ini.

Selain itu, Khairul Dzaimee berkata kerajaan mengalami kerugian levi sebanyak RM4.7 juta berdasarkan bayaran antara RM600 hingga RM1,600 yang dikenakan ke atas setiap PLKS yang sah, bergantung kepada jenis sektor pekerjaan.

Beliau berkata walaupun sindiket ini berjaya menggodam sistem PLKS jabatan imigresen namun mereka gagal menukar status senarai hitam mana-mana warga asing yang sudah diharamkan memasuki negara ini.

Sementara itu, Ketua Pesuruhjaya SPRM Datuk Seri Azam Baki berkata jumlah nilai keseluruhan sitaan daripada sindiket berkenaan ialah RM25.5 juta merangkumi wang tunai, kereta dan 34 jam tangan mewah pelbagai jenama serta rumah .

Beliau berkata SPRM juga menyita pelbagai peralatan elektronik dipercayai digunakan untuk memproses PLKS palsu.

Ditanya sama ada pihaknya akan membuat penahanan baharu berhubung sindiket ini, Azam berkata pihaknya tidak menolak kemungkinan akan ada lagi tangkapan namun ia berdasarkan petunjuk baharu dalam siasatan. – Bernama


Buli: KPM bakal perkenal konsep ‘Sekolahku Sejahtera’

BANGI, 8 Jamadilawal 1443H, Isnin – Kementerian Pendidikan (KPM) kini berada pada peringkat akhir sesi libat urus bagi memuktamadkan kerangka ‘Sekolahku Sejahtera’ yang bakal menumpukan aspek penerapan nilai murni dalam kalangan pelajar.

Menteri Kanan Pendidikan, Senator Datuk Dr Mohd Radzi Md Jidin berkata, ‘Sekolahku Sejahtera’ mengandungi 14 elemen yang akan diterapkan dalam sesi pembelajaran pelajar di kelas menggunakan kaedah secara semula jadi.

Secara keseluruhan, katanya, elemen berkenaan bakal memberi garis panduan kepada pelajar untuk membuat suatu keputusan secara rasional, sekali gus mengelak daripada terjebak gejala buli.

“Buli berlaku apabila ramai anak-anak kita yang tidak bertindak secara rasional. Masing-masing mengambil tindakan kerana merasakan mereka berada dalam kelompok ramai dan boleh membuli sahabat-sahabat lain.

“Oleh itu, KPM akan memperkenalkan konsep Sekolahku Sejahtera,” katanya seperti dipetik laporan media tempatan, hari ini.

Radzi menjelaskan bahawa konsep Sekolahku Sejahtera ini tidak membabitkan pewujudan mata pelajaran baharu, namun pendekatan untuk menerapkan nilai murni dari peringkat awal persekolahan.

“Sebagai contoh apa yang saya sebut tadi bahawa rasional anak-anak kita tidak didedahkan di peringkat awal mengenai keperluan membuat keputusan dengan rasional.

“Jika mereka memikirkan secara rasional dan tahu tindakan itu tidak betul akan memberi kesan besar kepada diri, keluarga dan masa depan mereka,” katanya.


Pemandu mabuk bakal dipenjara 20 tahun, denda RM150,000

KUALA LUMPUR, 23 Zulkaedah 1441H, Rabu – Kerajaan memutuskan untuk meningkatkan hukuman penjara maksimum 20 tahun dan denda sehingga RM150,000 kepada pemandu mabuk.

Menteri Pengangkutan, Datuk Seri Wee Ka Siong berkata, perkara berkenaan akan dimuktamadkan sekiranya Dewan Rakyat meluluskan pindaan Akta Pengangkutan Jalan 1987 (Akta 333).

Beliau berkata, individu yang disabitkan dengan penyalahgunaan had kandungan alkohol itu juga boleh digantung lesen memandu sehingga 20 tahun.

“Kita sudah mencadangkan kadar penjara maksimum dengan pindaan 15 tahun untuk kesalahan pertama dan 20 tahun bagi kesalahan berikutnya.

“Kadar denda dicadangkan dinaikkan maksimum RM20,000 sekarang kepada RM100,000 untuk kesalahan pertama dan bagi kesalahan kedua boleh dikenakan denda RM150,000.

“Tempoh penggantungan lesen juga dicadang dinaikkan dari 10 tahun kepada 20 tahun,” katanya seperti dilapor media tempatan.

Beliau berkata demikian ketika menjawab soalan tambahan Datuk Seri Dr Shahidan Kassim (BN-Arau) pada sesi soal jawab lisan di Dewan Rakyat, hari ini.

Mengulas mengenai perkara sama, Ka Siong berkata, hukuman baharu itu membabitkan pindaan Seksyen 41 hingga 45 Akta 333 yang dijadual dibentang di Dewan Rakyat pada persidangan kali ini.

“Saya memberi sedikit gambaran apa yang dipinda nanti sudah tentu tempoh penggantungan lesen (memandu), kadar denda dan hukuman penjara akan dikenakan manakala penjara akan dicadangkan sebagai hukuman mandatori,” katanya.

Pada masa sama, beliau berkata, pihaknya turut mencadangkan Akta 333 yang bakal dipinda memperluas bidang kuasa penguatkuasaan kepada Jabatan Pengangkutan Jalan (JPJ), berbanding hanya Polis Diraja Malaysia (PDRM) ketika ini.

Meskipun mengakui pihak polis menjalankan tugas dengan baik, Ka Siong menegaskan, bidang kuasa turut wajar diberikan kepada pegawai JPJ bagi menguatkuasakan undang-undang.

“Kabinet setuju memperluaskan penguatkuasaan kepada JPJ menangkap mereka yang mabuk,” katanya.

Katanya, kerajaan bersedia menurunkan had kandungan alkohol dibenarkan ketika memandu mengikut ketetapan Pertubuhan Kesihatan Sedunia (WHO).

“Daripada 35 mikrogram (mg) alkohol dalam 100 mililiter (ml) nafas; 80 mg alkohol dalam 100 ml darah atau 107 mg alkohol dalam 100 ml air kencing kepada 22 mg alkohol dalam 100 ml nafas; 50 mg alkohol dalam 100 ml darah atau 67 mg alkohol dalam 100 ml air kencing,” katanya.

Selain itu, Ka Siong berkata, Jabatan Peguam Negara telah menyemak draf Rang Undang-Undang (RUU) Pengangkutan Jalan (Pindaan) 2020 dan akan dibentangkan untuk persetujuan Kabinet pada 17 Julai ini, sebelum dibentang ke Parlimen.

Ketika sidang media selepas itu, beliau berkata, pindaan Akta 33 adalah bukti kerajaan serius menangani isu pemandu mabuk, termasuk yang menyebabkan kematian.

“Amaran kita, kalau sudah mabuk dan mengambil alkohol jangan memandu. Kita tak cabuli hak orang ramai, ini bagi mereka yang minum, kalau minum jangan bawa (kenderaan),” katanya.


Penjajah Israel terus bunuh penduduk Palestin

BAITULMAQDIS, 15 Muharam 1445H, Rabu – Seorang warga Palestin maut ditembak polis Israel selepas dia didakwa melepaskan tembakan di penempatan haram yang mencederakan sekurang-kurangnya enam orang.

Insiden pada Selasa berlaku di luar pusat membeli-belah di penempatan Israel yang luas di Maale Adumim di Tebing Barat yang diduduki.

Kementerian Kesihatan Palestin mengenal pasti suspek sebagai Mohannad al-Mazraa berusia 20 tahun dari Azariya, sebuah bandar berdekatan Tebing Barat.

Perkhidmatan kecemasan Israel berkata dua, daripada enam warga Israel berada dalam keadaan serius dan seorang daripada mangsa berusia 14 tahun.

Pergerakan Perjuangan Islam Palestin (Hamas) – yang mentadbir Semenanjung Gaza – berkata serangan itu adalah tindak balas terhadap pegawai Israel yang berkunjung ke Temple Mount di Baitulmaqdis minggu lalu.

Keganasan di Tebing Barat, antara wilayah yang mana rakyat Palestin berusaha untuk menubuhkan sebuah negara, telah menjadi lebih tegang sejak 15 bulan lalu di tengah-tengah peningkatan serbuan Israel, serangan oleh warga Palestin dan peneroka Yahudi ke atas perkampungan Palestin.

Dalam kejadian berasingan pada Selasa, pegawai kesihatan Palestin mengesahkan, seorang remaja Palestin ditembak mati oleh pasukan keselamatan Israel di Tebing Barat, selepas apa yang disifatkan tentera Israel sebagai percubaan menikam.

Sumber Palestin tidak mengesahkan keadaan kejadian bagaimanapun berkata remaja itu berusia 15 tahun. – Agensi


Polis siasat dakwaan calon PN ceramah berunsur fitnah

IPOH, 13 Rabiulakhir 1444H, Selasa – Polis Perak membuka kertas siasatan berhubung dakwaan calon Perikatan Nasional (PN) di Dewan Undangan Negeri Gunung Semanggol, Razman Zakaria menyampaikan ceramah berunsur fitnah dan berniat jahat terhadap Pakatan Harapan (PH).

Ketua Polis Perak, Datuk Mohd Yusri Hassan Basri berkata, siasatan dijalankan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Laporan polis dibuat oleh seorang lelaki berumur 32 tahun berkaitan rakaman yang tular sejak Ahad lepas mengenai calon N11 PN ketika berceramah didapati mengandungi unsur fitnah dan berniat jahat serta ditujukan kepada kepimpinan PH,” katanya dalam kenyataan hari ini.

Beliau berkata, polis menasihatkan semua penyokong parti supaya mematuhi semua undang-undang dan peraturan yang berkuatkuasa serta memberi kerjasama penuh kepada pihak berkuasa sepanjang tempoh Pilihan Raya Umum ke-15 berlangsung terutamanya ketika berkempen.

Baru-baru ini, tular rakaman video menunjukkan Razman yang juga Pesuruhjaya PAS Perak berceramah menggunakan mikrofon di kawasan pasar awam dan membuat beberapa dakwaan mengenai PH.

Dalam pada itu, Mohd Yusri berkata, sebanyak lima laporan polis harian diterima sejak semalam berkaitan PRU dan hanya satu kertas siasatan dibuka setakat ini.

Katanya, polis meluluskan permohonan permit 123 ceramah di seluruh negeri manakala 19 ceramah diadakan tanpa permit. –  Bernama


KPDNHEP Melaka nafi pembabitan kartel kawal harga sayur

JASIN, 28 Rabiulakhir 1443H, Jumaat – Pejabat Kementerian Perdagangan Dalam Negeri dan Hal Ehwal Pengguna (KPDNHEP) Melaka menafikan terdapat pembabitan kartel yang mengawal harga sayur-sayuran sekali gus menyebabkan harganya meningkat.

Pengarahnya Norena Jaafar berkata sebaliknya harga sayur-sayuran di negeri itu bergantung kepada kuantiti yang diperoleh peniaga kebanyakannya daripada pembekal di Pasar Borong Kuala Lumpur di Selayang selain Cameron Highlands dan petani tempatan di negeri itu.

“Setakat ini di Melaka memang tiada pembabitan kartel seperti yang didakwa berlaku di pasar lain di luar negeri ini dan kenaikan harga sayur-sayuran adalah disebabkan faktor lain seperti kekurangan bekalan serta cuaca.

“Harga jualan sayur-sayuran di Melaka bergantung kepada berapa banyak bekalan yang dibeli peniaga dan kos pengangkutan,” katanya kepada pemberita selepas meninjau sebuah pasar raya di sini, hari ini.

Beliau berkata demikian ketika diminta mengulas laporan sebuah akhbar hari ini berkaitan dakwaan Pengerusi Persatuan Pekebun Melayu Cameron Highlands Datuk Syed Abd Rahman Syed Abd Rashid bahawa semua pasar di seluruh negara mempunyai harga kartel sendiri yang telah ditetapkan mengikut kawasan tersebut.

Turut serta pada tinjauan berkenaan ialah Exco Perpaduan Hubungan Masyarakat, Tenaga Kerja dan Hal Ehwal Pengguna negeri Ngwe Hee Sem dan Ahli Dewan Undangan Negeri (ADUN) Rim Datuk Khaidhirah Abu Zahar.

Mengulas lanjut, Norena berkata bekalan sayur-sayuran di Melaka dijangka akan mengalami gangguan dalam tempoh beberapa hari ini kerana terputus bekalan daripada pembekal di Cameron Highlands ekoran kejadian tanah runtuh Jalan Simpang Pulai-Cameron Highlands semalam.

Beliau berkata situasi itu juga dikhuatiri akan menyebabkan berlaku peningkatan harga jualan sayur-sayuran di negeri itu.

“Bagaimanapun berdasarkan pemantauan yang dijalankan di pasar, pasar raya dan kedai runcit mendapati harga sayur-sayuran yang dijual masih berpatutan dan rendah berbanding negeri lain seperti di Kuala Lumpur dan ia turut dipengaruhi oleh kos sara hidup yang rendah,” katanya. – Bernama


Pemuda UMNO hormat keputusan Annuar Musa sertai PAS

BANGI, 23 Zulkaedah 1444H, Isnin – Pergerakan Pemuda UMNO menghormati keputusan Tan Sri Annuar Musa untuk tidak menerima jemputan menyertai parti itu semula, dan memilih untuk bersama dengan PAS.

Ketua Pemudanya, Dr Muhamad Akmal Saleh berkata, usul Pemuda UMNO bagi parti memperhalusi dan mempertimbang kemasukan kembali pimpinan yang berada di luar parti telah disambut baik oleh Presiden UMNO, Datuk Seri Dr Ahmad Zahid Hamidi sewaktu penggulungan Perhimpunan Agung UMNO (PAU) 2023.

“Namun, tular ucapan Tan Sri Annuar Musa yang menidakkan jemputan itu dan mahu menyertai PAS. Itu hak beliau yang kami hormati.

“Walaupun, kami percaya sejak dilantik menjadi Senator dan menteri, diberi peluang menjadi Ahli Parlimen mewakili parti – pastinya banyak memberi nikmat dan kelebihan buat Tan Sri dan orang di sekeliling Tan Sri,” katanya dalam satu kenyataan, hari ini.

Muhamad Akmal turut menzahirkan penghargaan kepada bekas Setiausaha Agung Barisan Nasional (BN) tersebut dan semua ahli yang telah keluar daripada landasan perjuangan luhur itu di atas sumbangan terhadap parti.

“Pemimpin datang dan pergi, insya-Allah kami barisan anak muda dan pemimpin pelapis ini apatah lagi yang tidak pernah memegang jawatan yang besar seperti Tan Sri akan terus kekal setia untuk bersama membina rumah kita yang banyak berjasa pada kita ini.

“Kami akan bina rumah ini dengan semangat yang pernah Tan Sri titipkan buat kami orang muda untuk terus setia dan berkhidmat menjaga rumah kita ini ketika Tan Sri menjadi ahli UMNO dahulu,” katanya.

Sebelum ini, Muhammad Akmal menegaskan barisan kepimpinan perlu menerima semula ahli yang dipecat dan digantung bagi memperkasa parti menjelang Pilihan Raya Negeri (PRN).

Katanya, UMNO kini berada di titik terendah, justeru perlu menerima sesiapa sahaja yang mahu membantu untuk memperkuatkan parti itu.


Pelan COVID-19 di Kuching dibangkitkan di Dewan Rakyat

KUALA LUMPUR, 7 Zulhijjah 1441H, Selasa – Pelan kerajaan menangani isu peningkatan kes COVID-19 di Kuching, Sarawak antara perkara yang bakal dibincangkan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu tersebut terkandung dalam Sesi Waktu Pertanyaan-Pertanyaan Menteri yang diajukan Chong Chieng Jen (PH-Stampin) kepada Menteri Kesihatan, antara lain berkaitan pelan susulan peningkatan kes terutama dalam kalangan kluster Sentosa yang melibatkan kakitangan hospital kerajaan.

Pertanyaan itu juga antara lain membangkitkan langkah tambahan kementerian untuk melindungi dan menjaga kebajikan pekerja kesihatan, pesakit dan orang awam di persekitaran hospital.

Usai sesi tersebut, tumpuan dijangka terarah kepada sesi Pertanyaan-Pertanyaan Bagi Jawab Lisan dan antara dijangka menjadi perhatian adalah soalan Ramli Mohd Nor (BN-Cameron Highlands) yang ingin tahu tindakan kerajaan menangani isu sindiket warga asing yang meneroka tanah di kawasan belum dibangunkan kerajaan dan pemiliknya.

Pandemik COVID-19 terus mendapat perhatian dengan Fuziah Salleh (PH-Kuantan) dijangka bertanyakan kepada Perdana Menteri jenis bantuan kerajaan untuk institusi dan maahad tahfiz yang terkesan akibat penutupan pusat pendidikan itu susulan penularan wabak tersebut.

Sidang dewan yang memasuki hari ke-10 hari ini, juga bakal menyambung perbahasan usul menjunjung kasih titah Yang di-Pertuan Agong.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


YPM bantu 2 anak Allahyarham Lt Kol Mohd Zahir

KUANTAN, 19 Rabiulakhir 1442H, Sabtu – Yayasan Pelajaran Mara (YPM) menyerahkan bantuan persekolahan kepada dua anak Allahyarham Lt Kol Mohd Zahir Armaya, pegawai komando yang terbunuh ketika menyertai demonstrasi ketenteraan di Kem Lok Kawi, Kota Kinbalu, September tahun lalu.

Pegawai Majlis Amanah Rakyat Malaysia (MARA) Daerah Kuantan Amalluramzan Ab Manan berkata bantuan skim persekolahan sebanyak RM300 setiap orang itu diberikan kepada Mohamad Ebel Zulkarnaian, 10, dan Mohamad Remy Iskandar, 9.

“Selain bantuan kewangan, bantuan Mara Prihatin 2020 yang berbentuk barangan keperluan rumah dan bantuan Skim Anak Angkat (SAA) YPM turut akan diberikan.

“Mengenai SAA, kami akan cuba membuat permohonan bagi pihak anak kedua arwah kerana dia belum menerima sebarang biasiswa dan sekiranya lulus, pelajarannya akan ditanggung sehingga dia tamat belajar di Tingkatan Lima,” katanya.

Sementara itu, ibu kepada dua kanak-kanak berkenaan, Jamilah Ismail, 38, meluahkan rasa syukur dan berterima kasih kepada YPM kerana tampil menghulurkan sumbangan kepada dua anak lelakinya itu.

“Saya sangat terharu kerana masih ada pihak yang prihatin kepada anak-anak arwah dan insya-Allah saya akan menggunakan bantuan yang diterima sebaik mungkin untuk menjamin kehidupan anak-anak,” katanya.

Mohd Zahir, 36, pegawai komando daripada 11 Rejimen Gerak Khas, meninggal dunia pada 4 September 2019 selepas terkena tembakan ketika melakukan demonstrasi sempena pelancaran Divisyen Kelima dan Briged Ke-13 Infantri Malaysia di Kem Lok Kawi. – Bernama


Jasa Kita jual tanah di Kuala Lumpur bernilai RM43.08 juta

KUALA LUMPUR, 20 Rabiulawal 1445H, Jumaat – Jasa Kita Bhd (JKB) menjual sebidang tanah berkeluasan 1.43 hektar di ibu negara kepada anak syarikat FCW Holdings Bhd, Urban Reach Sdn Bhd berharga RM43.08 juta.

Pengedar alat dan kelengkapan perindustrian itu berkata, penjualan tanah milik anak syarikat milik penuhnya JKB Development Sdn Bhd, memberi peluang kepada kumpulan JKB memanfaatkan potensi nilai pelaburannya terhadap tanah itu dengan penilaian baik serta menjana keuntungan aset bukan terasnya.

“Kumpulan JKB dijangka mencatatkan keuntungan bersih daripada penjualan itu kira-kira RM37.54 juta,” katanya dalam makluman kepada Bursa Malaysia, semalam.

Menurut JKB, keputusan untuk menjual tanah di Jalan Usahawan 5 itu, adalah langkah strategik yang sejajar dengan objektif semasa kumpulan dan rancangan perniagaan untuk menumpukan kepada perdagangan dan pengedaran alat dan kelengkapan perindustrian.

Daripada hasil kasar berjumlah RM43.08 juta, JKB bercadang menggunakan RM4.50 juta untuk dividen interim khas, RM37.18 juta untuk membeli perniagaan/aset baharu yang akan ditentukan, dan RM1.40 juta bagi anggaran perbelanjaan berkaitan cadangan penjualan itu.

Dalam makluman berasingan dengan bursa, FCW berkata, cadangan pembelian itu adalah sebahagian daripada usaha berterusan kumpulan untuk mengembangkan perniagaan pembangunan hartanahnya dengan membeli simpanan tanah tambahan untuk pembangunan pada masa depan.

“Cadangan pembelian ini yang dijangka selesai menjelang suku kedua 2024, dijangka menjadi kaedah kukuh kepada kumpulan FCW untuk memperkuat perniagaan pembangunan hartanahnya,” katanya.

Menurut syarikat itu, pihaknya bercadang untuk melaksanakan pembangunan bercampur di tanah itu, yang merangkumi hartanah kediaman dan komersial. – Bernama


Pengurusan 1MDB jemput Jho Low hadiri mesyuarat sulit pada 2009: Saksi

KUALA LUMPUR, 4 Ramadan 1443H, Rabu – Mahkamah Tinggi di sini hari ini diberitahu bahawa ahli perniagaan dalam buruan, Low Taek Jho atau Jho Low dijemput oleh pihak pengurusan 1Malaysia Development Berhad (1MDB) untuk menghadiri mesyuarat lembaga pengarah khas syarikat yang diadakan pada 26 September 2009.

Bekas Pengarah Bukan Eksekutif 1MDB, Tan Sri Ismee Ismail, 58, berkata bekas Ketua Pegawai Eksekutif 1MDB, Datuk Shahrol Azral Ibrahim Halmi atau Casey Tang Keng Chee (bekas pengarah eksekutif 1MDB) mungkin telah menjemput Jho Low menghadiri mesyuarat sulit tersebut.

Saksi pendakwaan ke-13 itu berkata demikian ketika pemeriksaan balas oleh peguam Tan Sri Muhammad Shafee Abdullah dalam perbicaraan kes Datuk Seri Najib Razak, yang menghadapi pertuduhan penyelewengan RM2.3 bilion daripada dana 1MDB.

Mesyuarat yang dipengerusikan Tan Sri Mohd Bakke Salleh itu turut dihadiri Tan Sri Che Lodin Wok Kamaruddin, Shahrol Azral, Tan Sri Azlan Zainol, Casey Tang dan saksi itu sendiri.

Ismee yang dirujuk dengan minit mesyuarat tersebut, bersetuju bahawa tiada persoalan dibangkitkan atau yang mempersoalkan bagaimana Jho Low dijemput dan atas apa tujuan.

“Saya ingat sebelum mesyuarat bermula, kami ada bercakap mengenainya, dan dari perspektif saya kehadiran beliau pada masa itu adalah untuk menjelaskan kepada lembaga pengarah mengenai cadangan usaha sama (JV) dengan PetroSaudi International Ltd (PSI),” katanya.

Muhammad Shafee: Jho Low nampaknya tidak mengeluarkan sepatah kata pun sepanjang mesyuarat itu, kerana jika tidak penjelasannya akan direkodkan dalam minit ini.

Ismee menjawab: “Ya”.

Ketika ditanya mengenai perjanjian usaha sama AS$1 bilion dengan PSI, saksi itu berkata beliau diberi “tanggapan” bahawa bekas perdana menteri itu mahu lembaga pengarah meneruskan JV tersebut.

Beliau berkata Mohd Bakke, bekas pengerusi 1MDB telah memberitahu pengarah-pengarah bahawa beliau telah bercakap dengan Najib melalui telefon sebelum mesyuarat 26 September 2009.

“Apa yang saya boleh ingat adalah Mohd Bakke memberitahu kami bahawa ‘PM mahu kami melakukan perkara ini (usaha sama PSI)’,” katanya.

Muhammad Shafee kemudian menyoal Ismee sama ada Mohd Bakke telah menyebut perkataan seperti “Jangan ambil masa terlalu lama melihat transaksi sebelum ini”.

Ismee berkata, Mohd Bakke tidak memberitahu butiran panggilan telefonnya dengan Najib.

“Pada asasnya, Mohd Bakke berkata, lembaga pengarah perlu membuat keputusan (mengenai PSI),” katanya.

Minggu lepas, dalam perbicaraan melibatkan pertuduhan meminda laporan audit 1MDB yang dihadapi Najib, Mohd Bakke memberi keterangan bahawa Najib memberitahunya melalui telefon supaya tidak mengambil terlalu banyak masa melihat urus niaga lepas dan hanya memberi tumpuan kepada cadangan JV antara 1MDB dan PSI.

Ketika prosiding hari ini, Muhammad Shafee mencadangkan bahawa apa yang diberitahu oleh Mohd Bakke kepada Ismee dan yang lain di dalam bilik mesyuarat itu adalah “bukan apa yang diberitahu oleh perdana menteri ketika itu kepadanya (Mohd Bakke).

“Beliau (Mohd Bakke) mungkin mahu menarik perhatian lembaga pengarah,” kata peguam itu.

Ismee berkata, hanya Mohd Bakke yang boleh memberi keterangan mengenai perbualan telefonnya dengan Najib.

Sementara itu, seorang lagi saksi, bekas Ketua Pegawai Kewangan 1MDB, Azmi Tahir berkata, beliau tidak pernah mengesahkan arahan yang diterima daripada bekas Ketua Setiausaha Sulit Najib iaitu Allahyarham Datuk Azlin Alias, yang dikatakan datang terus daripada Najib sendiri.

Peguam Datuk Hariharan Tara Singh merujuk Azmi kepada sebahagian kenyataan saksinya yang menyatakan beliau berjanji untuk melaksanakan dan menandatangani beberapa dokumen berkaitan usaha sama antara bank BSI dan 1MDB Global Investments Ltd (1MDB GIL) pada Mac 2013.

Bagaimanapun, Azmi berkata, kebanyakan arahan Azlin hanya secara lisan atau mesej teks dan ia tidak pernah ditulis dalam dokumen yang betul.

Saksi itu juga bersetuju dengan cadangan Hariharan bahawa beliau tidak pernah mengesahkan arahan itu dengan Najib kerana menganggap apa sahaja yang datang daripada Azlin adalah arahan Najib.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


‘Memang ada pembalakan haram di Kelantan, cuma tak serius’

BANGI, 23 Jamadilakhir 1443H, Rabu – Kerajaan negeri Kelantan mengakui berlaku pembalakan haram dan penerokaan di kawasan Hutan Simpan Kekal (HSK) di negeri itu.

Timbalan Menteri Besar Kelantan, Datuk Mohd Amar Nik Abdullah berkata, pembalakan haram ini berlaku di seluruh negara yang dilakukan oleh orang yang tidak bertanggungjawab, namun ia tidak serius di Kelantan.

“Pembalakan haram memang ada (di Kelantan), misalnya ada orang kampung hendak buat kebun, dia hendak tanam durian, kelapa sawit, jadi dia tebang hutan simpan” katanya seperti dilapor media tempatan.

Pun begitu, beliau menegaskan dari segi undang-undang kegiatan menceroboh hutan simpan memang salah, justeru pihaknya tidak akan bertolak ansur dan akan mengambil tindakan.

Ditanya mengenai dakwaan punca pembalakan haram yang menyebabkan harimau masuk ke perkampungan Orang Asli di Gua Musang, Mohd Amar berkata, tanggapan itu tidak betul.

“Harimau masuk kampung bukan kerana penebangan hutan. Kita ada baca kenyataan Jabatan Perlindungan Hidupan Liar dan Taman Negara (Perhilitan) Kelantan yang menyebut harimau masuk kampung sebab harimau kena penyakit.

“Keadaan ini menyebabkan harimau merayau dalam kampung kerana tidak boleh mencari makanan seperti biasa. Kalau kita hendak salahkan penebangan balak, itu tidak betul.

“Banjir sikit pun nak salahkan penebangan balak. Benda itu bukan begitu,” katanya.

Mohd Amar berkata, pihak Perhilitan juga kini sedang berusaha untuk memburu dua ekor harimau dan kerajaan percaya apa yang dibuat Perhilitan masalah ini boleh diselesaikan.

“Setakat semalam, Perhilitan belum dapat mengesan dua harimau yang merayau dan haiwan itu juga tidak masuk ke kampung selepas seekor daripadanya ditembak.

“Kita juga menasihatkan Orang Asli supaya tidak keluar rumah dan mereka mendengar nasihat yang diberikan.

“Pelbagai pihak juga menghulurkan bantuan kepada Orang Asli untuk meneruskan kehidupan dan setakat ini juga kita tidak ada perancangan untuk memindahkan mereka memandangkan, penduduk di situ lebih selesa berada di kampungnya berbanding lokasi baru,” katanya.


Pekerja, majikan terkesan akibat COVID-19 diminta dapatkan faedah SIP

KUALA LUMPUR, 12 Zulkaedah 1442H, Rabu – Pekerja dan majikan dalam semua sektor termasuk peruncitan dan membeli-belah yang terkesan akibat pandemik COVID-19 diminta mendapatkan bantuan atau faedah sementara ditawarkan kerajaan melalui Sistem Insurans Pekerjaan (SIP) di bawah Pertubuhan Keselamatan Sosial (Perkeso).

Kementerian Sumber Manusia (KSM) dalam kenyataan hari ini memaklumkan antara bantuan SIP bagi pekerja yang kehilangan pekerjaan adalah Elaun Mencari Pekerjaan (EMP), Elaun Bekerja Semula Awal (EBSA), Elaun Pendapatan Berkurangan (EPB), Elaun Latihan dan faedah bantuan pencarian pekerjaan.

“Selain itu, fi latihan juga dibayar kepada penyedia latihan yang berdaftar dengan jumlah maksimum sebanyak RM4,000.

SIP adalah satu program jaringan keselamatan sosial bertujuan membantu pekerja kehilangan pekerjaan untuk mendapatkan bantuan kewangan secara sementara dan membantu mereka yang terkesan untuk mendapatkan pekerjaan agar dapat meneruskan kelangsungan hidup,” katanya.

Kenyataan itu turut memaklumkan individu berinsurans akan diberi nasihat dan bantuan serta peluang untuk meningkatkan kemahiran melalui skim latihan disediakan kerajaan.

“Pekerja yang kehilangan pekerjaan juga boleh mendapatkan khidmat nasihat daripada Jabatan Tenaga Kerja dan Jabatan Perhubungan Perusahaan Malaysia secara dalam talian berhubung permasalahan dihadapi,” menurut kenyataan itu.

KSM turut meminta agar permohonan tuntutan faedah SIP dibuat sama ada secara dalam talian di Portal SIP atau hadir di mana-mana kaunter Perkeso berhampiran.

Selain itu, pekerja yang terkesan juga boleh melayari Portal Pekerjaan Negara MYFutureJobs di www.myfuturejobs.gov.my yang terbuka kepada semua lapisan masyarakat untuk mendapatkan peluang pekerjaan.

“Pada masa ini terdapat 242,598 kekosongan jawatan aktif yang berdaftar di bawah Portal Pekerjaan Negara MYFutureJobs,” menurut kenyataan itu.


Rakyat Sabah kena bijak buat pilihan

Oleh Siti Hafidah Abd Ghaffar

BANGI, 29 Muharram 1442H, Khamis – Kepelbagaian parti yang bertanding dalam Pilihan Raya Negeri (PRN) Sabah memberi peluang kepada pengundi untuk memilih parti yang boleh memimpin dan memperjuangkan nasib dan masa depan rakyat negeri itu.

Terdahulu, seramai 447 calon diumumkan mewakili pelbagai parti akan bertanding dalam PRN Sabah yang akan berlangsung pada 26 September ini.

Parti yang bertanding ialah Parti Cinta Sabah (PCS) seramai 73 calon, Parti Warisan Sabah (Warisan) 53 calon, Parti Pertubuhan Kebangsaan Sabah Bersatu (USNO) 47 calon, Parti Liberal Demokratik (LDP) 46 calon.

Seterusnya Barisan Nasional (BN) 41 calon, Perikatan Nasional (PN) 29 calon, Parti Gagasan Rakyat Sabah (Gagasan) 28 calon dan Parti Perpaduan Rakyat Sabah (PPRS) 23 calon.

Selain itu, Parti Bersatu Sabah (PBS) 22 calon, Parti Pertubuhan Kinabalu Progresif Bersatu (UPKO) 12 calon, Parti Keadilan Rakyat (PKR) tujuh calon, Parti Harapan Rakyat Sabah (Harapan Rakyat) dua calon dan Parti Kerjasama Anak Negeri (Anak Negeri) dua calon.

Parti Amanah Negara (PAN), Parti Kebangsaan Sabah (PKS) dan Pertubuhan Perpaduan Rakyat Kebangsaan Sabah (PERTUBUHAN) masing-masing satu calon manakala 56 calon dari Bebas dan terdapat seorang calon ditolak dari UPKO kerana tidak layak disebabkan muflis.

Difahamkan, BN akan bertembung dengan sekutunya, PN dan PBS di 17 daripada jumlah 73 kerusi Dewan Undangan Negeri (DUN) pada PRN Sabah.

Kerusi tersebut adalah Bengkoka, Telupid, Lumadan, Matunggong, Tandek, Kadamaian, Kapayan, Karamunting, Melalap, Sook, Bingkor, Moyog, Tulid, Paginatan, Liawan, Tambunan and Tanjung Aru.

Penganalisis politik, Dr Syed Agil Syed Alsagoff berpandangan pertembungan Gabungan Rakyat Sabah – gabungan parti disertai BN, PN dan PBS – di 17 DUN menunjukkan strategi politik yang mana parti-parti politik kecil bertanding untuk berlumba mendapatkan seberapa banyak kerusi yang memberi kesan kepada pemilihan Ketua Menteri Sabah nanti.

“Sudah pasti parti yang memiliki banyak kerusi boleh memilih pemimpin mereka untuk menjadi calon Ketua Menteri.

“Selain itu, pertembungan tersebut juga menunjukkan semangat demokratik dalam kalangan parti-parti yang bertanding kerana setiap parti dan gabungan parti memiliki manifesto yang berbeza terutamanya untuk memancing undi daripada pengundi,” katanya ketika dihubungi Ismaweb.net hari ini.

Pada masa sama, Dr Syed Agil percaya kepelbagaian parti ini memberi peluang kepada para pengundi untuk memilih parti mana yang boleh memimpin dan memperjuangkan nasib dan masa depan para penduduk bagi sesuatu kawasan DUN secara efisyen dan berkesan.

“Para pemimpin parti berusaha untuk meraih seberapa banyak undi daripada pengundi untuk mendapatkan keyakinan dalam kalangan pengundi terhadap perjuangan parti-parti berkenaan,” katanya.


Premis Rumah Bonda dibuka semula, tidak boleh guna sebagai pusat jagaan

KUALA LUMPUR, 15 Zulhijjah 1443H, Jumaat – Premis Pertubuhan Kebajikan Rumah Bonda Kuala Lumpur, yang lebih dikenali sebagai Rumah Bonda dibenarkan untuk beroperasi semula selepas Mahkamah Majistret di sini hari ini membenarkan permohonan membuka ‘Lak’ yang difailkan pengerusi rumah perlindungan itu, Siti Bainun Ahd Razali.

Majistret Nur Syafiqah Noorinda mengeluarkan perintah itu selepas membenarkan permohonan Rumah Bonda melalui Siti Bainun selaku plaintif yang memohon untuk menanggalkan lak yang telah dibuat oleh Jabatan Kebajikan Masyarakat Wilayah Persekutuan Kuala Lumpur (JKM WPKL) pada 12 Julai 2021.

Peguam Asiah Abd Jalil yang mewakili Siti Bainun ketika dihubungi berkata perintah menanggalkan lak diberikan oleh mahkamah di bawah Seksyen 16A Akta Pusat Jagaan 1993 tidak dibantah oleh pihak JKM dan Rumah Bonda hendaklah berakujanji bahawa premis itu tidak akan digunakan sebagai pusat jagaan.

“Rumah Bonda sudah dikompaun berjumlah RM5,000 dan ia telah dibayar pada 25 April lepas,” kata peguam itu.

Prosiding hari ini turut dihadiri Peguam Persekutuan Fatin Shafira Ab Patah yang mewakili Pengarah JKM WPKL.

Pada 7 Jun lepas, Rumah Bonda memfailkan saman terhadap JKM WPKL selaku defendan bagi memohon perintah menanggalkan lak yang telah dibuat pada 12 Julai 2021 ke atas premis itu di Taman Setapak, dan memohon perintah agar plaintif boleh menggunakan premis berkenaan bagi maksud lain selain daripada pusat jagaan, selain memohon kos dan relif lain yang sesuai oleh mahkamah.

Berdasarkan afidavit sokongan yang difailkan bersama saman itu, Siti Bainun berkata beliau telah menerima Notis Lak daripada JKM WPKL, yang memaklumkan bahawa Rumah Bonda di Taman Setapak akan ditutup mengikut Seksyen 16(1) Akta Pusat Jagaan 1993.

Dakwa Siti Bainun, tindakan lak yang dibuat pada 12 Julai 2021 atas alasan Rumah Bonda tidak berdaftar di bawah Akta Pusat Jagaan 1993 adalah tidak adil, tidak mengikut prinsip pentadbiran dan undang-undang administratif yang wajar, memandangkan JKM WPKL telah mengetahui bahawa rumah perlindungan itu sedang dalam proses permohonan pendaftaran.

“Pada 20 April 2022, Rumah Bonda telah menerima notis tawaran kompaun berjumlah RM5,000 daripada JKM WPKL mengikut Peraturan-Peraturan Pusat Jagaan 1994 (Pengkompaunan Kesalahan), di bawah Seksyen 21A dan Seksyen 24 Akta Pusat Jagaan 1993 dan Rumah Bonda telah membuat bayaran penuh kompaun itu pada 25 April 2022,” katanya menerusi afidavit sokongan.

Menurut Siti Bainun, beliau kecewa apabila dimaklumkan oleh Pegawai Penguatkuasa JKM WPKL bahawa, Rumah Bonda hanya boleh dibuka melalui satu perintah mahkamah walaupun kompaun telah dijelaskan sepenuhnya. – Bernama


Hormat keputusan PRN, akan kerja lebih tekun: Anwar

KUALA LUMPUR, 26 Muharam 1445H, Ahad – Kerajaan Perpaduan bertekad untuk bekerja keras dan lebih tekun berkhidmat untuk memenuhi keperluan rakyat, sebagaimana yang diterjemahkan menerusi keputusan Pilihan Raya Negeri (PRN) di enam negeri dan Pilihan Raya Kecil (PRK) Kuala Terengganu.

Perdana Menteri, Datuk Seri Anwar Ibrahim berkata, kerajaan pimpinannya akan terus kekal dan kukuh, seiring hasrat membangun Malaysia MADANI dan Dasar Ekonomi MADANI.

“Insya-Allah, hari Isnin kita akan terus bertugas bukan sahaja seperti biasa tetapi lebih tekun dan keras bekerja supaya Malaysia mencapai kejayaan yang membanggakan,” kata Anwar pada sidang media selepas pengumuman rasmi keputusan pilihan raya berkenaan di Pusat Dagangan Dunia Kuala Lumpur.

Hadir sama Timbalan Perdana Menteri merangkap Pengerusi Barisan Nasional (BN) Datuk Seri Dr Ahmad Zahid Hamidi serta kepimpinan tertinggi parti Kerajaan Perpaduan.

Pada masa sama, Anwar berkata kerajaan menghormati keputusan PRN di Kelantan, Terengganu dan Kedah yang menyaksikan Perikatan Nasional (PN) mengekalkan kemenangan di negeri itu.  – Bernama


PAS perlu tarik sokongan bukan Islam, kecilkan pihak lawan

BANGI, 7 Safar 1444H, Ahad – PAS perlu mengambil pendekatan mengecilkan pihak lawan dengan memastikan masyarakat bukan Islam turut menyokong parti tersebut.

Atas sebab itu, PAS perlu mencari sokongan dan kerjasama dengan badan bukan kerajaan (NGO) bukan Islam untuk bergabung, kata Presidennya, Tan Sri Abdul Hadi Awang.

Beliau berkata, perkara itu yang diajar dalam Islam dan menjadi tanggungjawab semua pihak bermula dari pimpinan tertinggi hingga ke akar umbi bagi memastikan sasaran itu tercapai.

“Jangan meramaikan musuh, jangan cari yang banyak berkelahi dengan kita, itu langkah yang sangat penting untuk mencapai kemenangan.

“Kita mesti mempunyai syarat-syarat sebenar istiqamah,” katanya seperti dilapor Sinar Harian, hari ini.

Mengulas lanjut, Abdul Hadi berkata, parti itu kini telah berjaya menembusi benteng yang memisahkan parti tersebut dengan orang bukan Islam daripada pendekatan berkenaan.

“Akhir-akhir ini kita dapat menembusi masyarakat bukan Islam dan sebab itu ahli-ahli kita bertambah dan kita lebih maju.

“Kalau DAP boleh lantik Ahli Parlimen daripada orang India di kawasan majoriti Cina. Mengapa kita tak boleh minta orang Cina sokong kita dalam pilihan raya. Mengapa mereka tak boleh pilih Melayu?,” katanya.

Tegas beliau kejayaan dalam mewujudkan Dewan Himpunan Penyokong dalam kalangan bukan Islam antara contoh kejayaan memecahkan tembok pemisah berkenaan.

“Ini kejayaan yang besar cuma peranan dewan himpunan ini mesti ‘masuk’ dalam masyarakat bukan Islam,” ujarnya.


COVID-19: 4,083 kes baharu hari ini

BANGI, 13 Jamadilawal 1443H, Sabtu – Sebanyak 4,083 kes jangkitan baharu COVID-19 dilaporkan hari ini membabitkan 4,049 kes tempatan dan 34 lagi adalah import, menurut Ketua Pengarah Kesihatan, Tan Sri Dr Noor Hisham Abdullah.

Beliau dalam kenyataan berkata, menerusi jumlah itu, sebanyak 391 kes (314 disahkan COVID-19, 77 kes disyaki, kemungkinan dan dalam siasatan) memerlukan rawatan di Unit Rawatan Rapi (ICU), di mana 215 daripadanya memerlukan bantuan pernafasan.

Katanya, setakat jam 12 tengah hari ini, sebanyak 5,435 kes sembuh dilaporkan menjadikan keseluruhan kepada 2,630,680 kes.

Dr Noor Hisham berkata, sebanyak 252 kluster masih aktif dan tiga kluster baharu direkodkan menjadikan keseluruhan kepada 6,077.

“Daripada 4,083 kes harian yang dilaporkan pada hari ini, 69 kes (1.7 peratus) adalah kategori 3, 4 dan 5 dan 4,014 kes (98.3 peratus) lagi adalah terdiri daripada kategori 1 dan 2,” katanya.

Sehubungan itu, beliau menasihati orang ramai termasuk individu yang telah menerima vaksin COVID-19 supaya terus mematuhi saranan serta nasihat yang sering ditekankan.

Ini termasuk mengelakkan kawasan sesak, sempit dan sembang dengan jarak yang dekat, selain mengamalkan langkah ‘wash, wear dan warn’ serta sentiasa memakai pelitup muka di kawasan awam tertutup.

“Patuhlah kepada prosedur operasi standard (SOP) sebagai norma baharu dan dapatkan vaksin COVID-19 bagi mengurangkan risiko jangkitan yang serius, bilangan kes kematian sekali gus membina imuniti kelompok.

“Dengan pengambilan vaksin, kita dapat melindungi orang sekeliling daripada kemungkinan jangkitan COVID-19,” katanya.

Beliau berkata, dengan imuniti kelompok yang terbentuk, kumpulan yang belum layak diberi imunisasi seperti kanak-kanak dapat dilindungi.

“KKM akan terus memantau perkembangan kejadian jangkitan di dalam negara, dan luar negara melalui maklumat yang diperolehi daripada pihak WHO.

“KKM akan memastikan langkah pencegahan dan kawalan yang sewajarnya dilaksanakan secara berterusan,” katanya.


PEJUANG tolak Belanjawan 2021

BANGI, 9 Rabiualkhir 1442H, Rabu – Parti Pejuang Tanah Air (PEJUANG) menolak Belanjawan 2021, selain mendesak Perdana Menteri, Tan Sri Muhyiddin Yassin meletak jawatan.

Pengasas PEJUANG, Tun Dr Mahathir Moahamad mahu Perdana Menteri baharu di pilih Dewan Rakyat sekiranya belanjawan itu tidak memperolehi sokongan majoriti.

Katanya, jika belanjawan tidak diluluskan, ia bermakna pimpinan Muhyiddin sudah hilang kesahihan kerana ia tidak mempunyai majoriti cukup.

“Apabila ini berlaku, jika Perdana Menteri seorang yang bermaruah ia akan meletak jawatan. Seterusnya, jika di dalam suasana biasa, ia boleh menasihatkan Yang di-Pertuan Agong untuk membubarkan Palimen,” katanya dalam kenyataan, hari ini.

Dr Mahathir berkata, meskipun pilihan raya umum sukar untuk dilaksanakan namun proses yang boleh dipertimbang ialah memberi peluang kepada Parlimen menentukan siapakah Ahli Parlimen yang mempunyai sokongan majoriti.

“Jika Agong berpuas hati bahawa Ahli Parlimen tersebut mempunyai sokongan majoriti, maka dia boleh dipilih menjadi Perdana Menteri untuk menubuhkan kerajaan baharu dan berkhidmat sehingga tamat penggal pemerintahan dan tiba masa untuk Pilihan Raya Umum ke-15 diadakan,” katanya.

Beliau menjelaskan, PEJUANG menolak Belanjawan 2021 kerana ada cubaan mengenakan kekangan terhadap Ahli-Ahli Parlimen semasa perbahasan.

Katanya, PEJUANG menolak belanjawan setelah mendapati tidak ada sebarang usaha oleh pihak kerajaan untuk mendengar atau menerima pandangan yang diajukan Ahli Parlimen, mahupun kritikan rakyat.

“Kerajaan bertindak mengugut Ahli Parlimen dengan naratif bahawa jika Belanjawan 2021 ditolak maka gaji, elaun dan pencen penjawat awam dan petugas barisan hadapan tidak dapat dibayar.

“Selain itu, ugutan juga menjurus kepada cubaan menimbulkan rasa kurang senang di kalangan rakyat bahawa jika belanjawan tidak lulus maka bantuan kewangan tidak akan sampai kepada rakyat yang memerlukannya,” katanya.


Kematian etnik Uyghur berlaku di mana-mana

“SITUASINYA sangat teruk daripada apa yang dilaporkan. Etnik Islam Uyghur sudah hilang, kematian berlaku di mana-mana”.

Demikian pengakuan Presiden Yayasan Projek Uyghur dan Penasihat Kanan Kongres Uyghur Sedunia, Dr Erkin Sidick.

Dr Erkin mendakwa, jumlah tahanan etnik Uyghur oleh China di dalam kem termasuk mereka yang mati melebihi angka Yahudi ditahan serta terbunuh dalam tragedi Holocaust.

“Ini bukan indoktrinasi, tetapi pembasmian,” katanya lagi.

Dr Erkin juga percaya, laporan media antarabangsa berkenaan situasi semasa etnik minoriti berkenaan adalah dua tahun lewat daripada realiti sebenar.

“Sebagai contoh, banyak media melaporkan hampir atau lebih sejuta etnik Uyghur ditahan, namun mereka menggunakan angka ini sejak Pemerhati Hak Asasi Manusia mengeluarkan artikel pada 15 Januari 2018.

“Ianya kira-kira dua setengah tahun yang lalu, tetapi media masih menggunakan angka lebih atau hampir sejuta orang ditahan,” katanya.

Pegawai kerajaan di wilayah autonomi Xinjiang memberitahu Dr Erkin bahawa, pada tahun 2016 populasi penduduk etnik itu adalah seramai 92,000 orang.

Bagaimanapun, sejak empat tahun lalu, jumlah berkenaan menyusut secara drastik kepada 80 peratus.

Rata-rata populasi etnik Islam Uyghur menetap di sekitar kawasan Kashgar, Hotan dan Aksu.

Kebanyakan mereka yang pernah berkunjung ke kawasan penempatan itu memberitahu, masyarakat Uyghur tidak ditemui di jalan raya, di bandar mahupun di kawasan pertanian.

Dalam banyak keadaan, para pengunjung menemui pasangan yang menyaksikan seorang wanita Uyghur berjalan bersama lelaki daripada kaum Han, dan adakala mereka membawa anak kecil.

Kajian terbaharu yang dijalankan oleh Yayasan Jamestown dan diterbitkan bulan lalu melaporkan, berlaku penyusutan dramatik populasi di Xinjiang sebanyak 84 peratus di antara tahun 2015 hingga 2018.

“Ini adalah bukti kuat kepada berlakunya tindakan genosid oleh Beijing, apa yang berlaku di Xinjiang memenuhi kriteria Section D of Article II of the United Nations Convention on the Prevention and Punishment of the Crime of Genocide,” dakwa Dr Erkin.

Dr Erkin juga mendakwa, Presiden China, Xi Jinping membuat keputusan ‘top secret’ pada tahun 2014 untuk ‘membunuh satu pertiga etnik Islam Uyghur’, tahan satu pertiga dan satu pertiga lagi dipaksa mengikut ideologi komunis. – Agensi


Dana asing: Gugat kepercayaan rakyat terhadap sistem politik

BANGI, 23 Muharram 1443H, Rabu – Kerajaan digesa memberi penjelasan berhubung dakwaan terdapat pemimpin politik negara ini menerima bantuan dan sokongan moral dari organisasi luar negara – terutama Amerika Syarikat (AS) – dalam mengukuhkan kedudukan karier politik mereka.

Ini kerana pendedahan dibuat bekas Ketua Pengarah Perisikan Pertahanan, Leftenan Jeneral (B) Datuk Mohd Salleh Ismail bukan sahaja menimbulkan kesangsian rakyat terhadap ahli politik, bahkan memberi kesan kepada keselamatan dan kedaulatan negara.

Memetik laporan Mingguan Malaysia, Mohd Salleh berkata, intipan mendapati pemimpin-pemimpin politik berkenaan turut melakukan pertemuan dengan individu berpengaruh di luar negara.

Menurutnya, hasil risikan mendapati pemimpin tersebut ‘sangat diminati’ pihak luar untuk meneruskan kedudukan dan kekuatan mereka dalam politik.

Berikutan itu, Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim menegaskan, seorang ahli politik yang berintegriti sepatutnya tidak perlu menerima dana asing yang cuba mempengaruhi politik negara ini.

“Sudah pasti dana yang diberikan ada maksud dan agenda yang tersendiri. Kerajaan hendaklah segera menjalankan siasatan sama ada apakah telah dan berlangsung terlalu lama ancaman yang berlaku terhadap kedaulatan negara. Perbuatan khianat kepada negara mesti dibawa ke muka pengadilan.

“Negara kita sudah mempunyai Akta Kesalahan Pilihan Raya 1954 dan juga Akta Suruhanjaya Pencegahan Rasuah Malaysia 2009, akta ini mesti dikuatkuasakan supaya dapat menjaga integriti setiap ahli politik serta parti mereka.

“Saya percaya jika wujud akta yang lebih ketat, secara tidak langsung akan menutup ruang dan peluang kepada golongan tertentu yang cuba menggugat keamanan negara dan kedaulatan watan ini,” katanya dalam kenyataan hari ini.

Pada masa sama, beliau juga yakin rakyat tertanya mengenai pihak yang memberi dana dan bagaimana dana tersebut disalurkan serta siapa penerimanya.

“Isu pembiayaan politik ini perlu dilihat dalam konteks yang lebih luas. Ianya bukan sahaja melibatkan isu politik dan wang, tetapi juga kepercayaan rakyat Malaysia terhadap sistem politik yang bersih dan tidak dipengaruhi oleh agenda asing.

“Kita berharap pemerkasaan akta akan berlaku dan ketegasan pihak kerajaan dalam mengendali isu ini hendaklah menampakkan bahawa pihak kerajaan amat serius dalam menjaga kedaulatan negara,” katanya.

Selain itu, Ustaz Zamani menggesa laporan akaun setiap parti dipantau oleh pihak berwajib supaya tiada penyalahgunaan wang dan bukti ketelusan serta integriti ahli politik.

“BERJASA adalah parti yang mahu membina semula negara ini, parti yang terikat dengan kapitalis dan parti ‘warlord’ adalah parti yang tidak layak untuk menggalas agenda membina semula negara,” tegasnya.


Menteri patut kaji nisbah kuil dengan penganut, bukan tegur MB Kedah

SENATOR dan juga bekas menteri perpaduan menggesa Menteri Perpaduan Nasional untuk menegur Menteri Besar Kedah kerana menggunakan isu perkauman terhadap pengkritiknya berbangsa India, berikutan isu perobohan kuil di Kedah.

MB Kedah telah bertindak di landasan yang betul, kenapa harus ditegur? Ultra kiasu sungguh mereka semua ini.

Sepatutnya kerajaan perlu serius melakukan kajian terperinci mengenai lambakan kuil-kuil haram yang berada di tanah kerajaan sehingga boleh menimbulkan masalah untuk membangun sesuatu kawasan, seterusnya menimbulkan isu perkauman dan juga kematian seperti yang berlaku di Subang Jaya dua tahun lalu.

MB Kedah berada di landasan yang betul, bertindak mengikut peruntukan undang-undang, demi kesejahteraan, keselamatan dan keharmonian negeri.

Tidak timbul langsung isu penghinaan dalam masyarakat berbilang kaum dan pelbagai budaya.

Peliknya kenapa kesemua ultra kiasu ini tidak timbul membangkitkan isu perobohan premis lain seperti gelanggang silat, bengkel dan gerai.

Kenapa hanya memperjuangkan soal kuil semata inilah yang membawa isu perkauman sebenarnya.

Memang tepat sekali perumpamaan MB Kedah,‘mabuk todi’, mahu menunjuk jaguh kaum pada masa sekarang.

Ultra kiasu ini tidak ada hak untuk mencadangkan kepada kepimpinan PAS Pusat untuk mempertimbangkan semula sama ada Sanusi adalah orang yang paling layak berkhidmat sebagai MB Kedah.

Sememangnya beliau paling layak menyandang jawatan itu kerana berani memertahankan hak kepada yang berhak.

Cuma kita amat sedih mengapa parti-parti politik lain tidak mengeluarkan kenyataan menyatakan sokongan mereka terhadap tindakan MB Kedah ini.

Cuba renung sejenak. Lambakan kuil-kuil yang didirikan di tanah-tanah kerajaan (swasta) pada zaman pemerintahan siapa? Tepuk dada tanya iman.

Saranan saya, buatlah kajian lambakan kuil-kuil yang tidak seimbang dengan bilangan penduduk mereka.

Lebih pelik lagi, ada kawasan yang penganut agama Hindu boleh dikira dengan jari tetapi, kuilnya begitu besar.

Ada juga kuil saling berdekatan, berskala besar, berderet-deret dalam kawasan yang sama.

Contohnya di Serdang, Sentul, dan banyak lagi di kebanyakan negeri.

Prof Dr Ridhuan Tee Abdullah


Demi jaga hati MCA ‘Buy Malaysian’ kembali bergema

BANGI, 9 Zulkaedah 1441H, Rabu – Pertubuhan-Pertubuhan Pembela Islam (PEMBELA) kecewa terhadap pemerintah sekarang yang kembali melaungkan slogan ‘Buy Malaysian’ berbanding kempen Beli Produk Muslim (BMF).

Naib Pengerusi PEMBELA, Cikgu Izzat Johari mendakwa, lebih mengecewakan apabila tindakan itu diambil semata-mata demi menjaga hati rakan politik dari bangsa lain.

“… malah ada di kalangan mereka kembali seperti ketika PH (Pakatan Harapan) memerintah dengan melaungkan ‘Buy Malaysian’ dek nak menjaga hati parti komponen yang minoriti iaitu MCA.

“Malah, ada pimpinan parti ini membeli di kedai bukan Islam ketika musim PKP (Perintah Kawalan Pergerakan) dan telah pun saya tegur secara terbuka,” katanya dalam kenyataan, hari ini.

Beliau berkata demikian sebagai mengulas kenyataan Ahli Jawatankuasa Parti Amanah Negara (PAN), Faiz Fadzil yang mempersoalkan sikap membisu PAS berhubung kempen BMF selepas membentuk kerajaan.

“Kerajaan Perikatan Nasional (PN) yang dianggotai PAS seharusnya sudah mampu membentangkan BMF sebagai dasar ekonomi negara, tetapi sekarang ia dilihat tidak lagi diendahkan oleh PN dan PAS,” kata Faiz.

Cikgu Izzat menjelaskan, kempen BMF yang dilancarkan sejak tahun lalu bukanlah tajaan mana-mana parti tertentu, termasuk PAS.

Bagaimanapun, beliau tidak menafikan ada pihak termasuk parti politik yang cuba mengambil kesempatan daripada kempen BMF demi meraih sokongan, dan akhirnya senyap apabila berkuasa.

Pada masa sama, beliau mengingatkan Faiz supaya tidak mengheret kempen BMF – yang digerakkan NGO Islam – ke dalam kancah politik.

“Kami tidak pernah lupa ketika PH memerintah, lagi teruk kerana tidak langsung menyokong usaha fardhu kifayah ini malah melancarkan Kempen Buy Malaysian menerusi bekas Menteri KPDNHEP.

“Kami jawatankuasa Kempen BMF daripada PEMBELA sentiasa berusaha merancakkan kempen tetapi menggunakan pelbagai kaedah lain. Dakwaan kempen BMF adalah anjuran parti adalah salah sama sekali,” katanya.

Beliau berkata, tahun pertama kempen berlangsung dengan baik dan wujud banyak pasar raya muslim seperti penambahan 10 rangkaian baharu Ikhwan Mart menjadikan keseluruhan 38 cawangan.

“Kepada Faiz Fadzil, saya ingin bertanya pula, apakah usaha PAN dalam memperjuangkan kempen BMF Malaysia ini? Berapakah kedai runcit muslim yang telah dibuka oleh PAN?

“Kalau nak kira halal, produk kafir pun banyak yang dapat halal Jakim. Oleh itu, marilah bersama daripada mempolitikkan sebuah kempen yang menjadi kewajiban kita sebagai umat Islam menyokong,” katanya.


Lelaki bunuh, bakar kekasih hamil didakwa hari ini

SHAH ALAM, 12 Zulkaedah 1444H, Khamis – Lelaki disyaki membunuh dan membakar teman wanitanya yang hamil empat bulan di kebun kelapa sawit di Kampung Sungai Limau, Sungai Besar minggu lepas akan didakwa pagi ini.

Ketua Polis Daerah Sabak Bernam, Superintenden Agus Salim Mohd Alias berkata, bekas penuntut kolej itu akan dituduh di Mahkamah Majistret Sungai Besar.

Media sebelum ini melaporkan luka akibat tikaman di dada menjadi punca seorang pelayan restoran maut selain dikelar di perut sebelum mayat mangsa dibakar oleh teman lelakinya.

Pada 24 Mei lepas, Agus Salim dalam sidang media di Ibu Pejabat Polis Daerah Sabak Bernam, berkata suspek yang berusia 20 tahun telah membawa mangsa menaiki kereta sebelum bertengkar dengan wanita itu dan bertindak memukul kepalanya sehingga pengsan.

Beliau berkata suspek kemudian menikam mangsa menggunakan pisau dapur serta menoreh perut wanita berusia 21 tahun itu sebelum membakar mayat kekasihnya pada malam kejadian dan kembali semula ke lokasi kejadian keesokan harinya dengan membawa tong berisi petrol untuk membakar mayat tersebut sekali lagi.  – Bernama